
<ייעוץ משפטי: >

טמיר כהן
<רישום פרלמנטרי:>
אהובה שרון, חבר המתרגמים
<שינויים בתקציב לשנת 2015>
<היו"ר משה גפני:>
אני פותח את ישיבת ועדת הכספים. על סדר היום שינויים בתקציב לשנת 2015.

<מיקי לוי (יש עתיד):>
אדוני, הצעה לסדר. הערה וגם הארה. חברי הקואליציה ממניעיהם הם אינם נמצאים באולם. סליחה, בצלאל כאן. מכיוון שאין לכם רוב, אני אומר שאנחנו לא נצביע על שום סעיף.

<היו"ר משה גפני:>
בקואליציה אמרו לי שהם מגייסים והם יביאו חברים.

<מיקי לוי (יש עתיד):>
אם הם לא יהיו, שוב יהיה מופע של קרקס הבובות שהם לא שמעו על מה אנחנו דנים והם יבואו וירימו אצבע. אולי נמנע מהם את הבושה הזאת?

<היו"ר משה גפני:>
אני הבאתי אתמול את הרפרנטים מהאוצר ואני מביא אותם היום. אמרו לי שמגייסים חברים. או שנצביע וניפול. 

<מיקי לוי (יש עתיד):>
אנחנו בעד.

<סתיו שפיר (המחנה הציוני):>
גם אותנו הבאת. אם הקואליציה לא יכולה לבוא ולהצביע על עניינים שהיא ביקשה להעביר, היא את שהעבירה תקציב - - -

<היו"ר משה גפני:>
אפשר להחליף אותה בבחירות.

<סתיו שפיר (המחנה הציוני):>
היא לא תצביע ויהיה מה שיהיה בהצבעה. כך זה עובד.

<היו"ר משה גפני:>
אני מקווה שיהיה רוב. 

<סתיו שפיר (המחנה הציוני):>
אני לא מכירה בתקנון שכתוב שאם חברי הקואליציה לא נמצאים, דוחים את ההצבעה. לא מכירה את זה בתקנון.

<היו"ר משה גפני:>
יש שני ספרי תקנון. יש תקנון אחד שאת מכירה ויש תקנון אחד שכשתהיי בקואליציה תכירי.

<סתיו שפיר (המחנה הציוני):>
כמו עם התקציב. יש תקציב אחד שאני מכירה ואחד שהוא התקציב האמיתי.

<היו"ר משה גפני:>
בתקציב זה יותר חמור.

<באסל גטאס (הרשימה המשותפת):>
יש סעיף אחד רלוונטי בתקנון.

<היו"ר משה גפני:>
כשאני נבחרתי לכנסת, אמר לי חיים קורפו זכרונו לברכה שהיה יושב ועדת הכנסת, שיושב ראש ועדה בכנסת הוא יותר מהאפיפיור. 

<מיקי לוי (יש עתיד):>
זה נכון.

<סתיו שפיר (המחנה הציוני):>
יושב ראש ועדת הכספים.

<היו"ר משה גפני:>
לא. כל יושב ראש ועדה. הוא יכול לעשות מה שהוא רוצה ויש בזה צדק רב. 

<סתיו שפיר (המחנה הציוני):>
לא סתם בחרת את התפקיד הזה.

<היו"ר משה גפני:>
הוא היה יושב ראש ועדת הכנסת והוא אמר לי שיושב ראש ועדה בכנסת, הכוח שלו הוא כוח ולא דווקא ועדת כספים אלא בכל הוועדות. אתה יכול להיות בוועדה לקידום מעמד האישה, אתה יכול להיות בוועדה אחרת, אתה קובע את סדר היום, אתה יכול לעשות. זה התקנון והתקנון צודק בזה כי אחרת תהיה אנדרלמוסיה מוחלטת.

<סתיו שפיר (המחנה הציוני):>
צריך לקיים דיונים. זה לא נועד לייצר מצב שהקואליציה לא נמצאת והיא באה רק להצביע. גם יכול להיות שמעניין אותם שמקצצים 120 מיליון שקלים במעונות יום.

<בצלאל סמוטריץ (הבית היהודי):>
הם למדו את החומר. הכול באתר.

<סתיו שפיר (המחנה הציוני):>
בצלאל טוען שהוא בדק והקואליציה למד את החומר.

<היו"ר משה גפני:>
פנייה מספר 12 עד 14, הוצאות פיתוח אחרות.

<ניר אמסל:>
רפרנט משרדים מינהליים. הפנייה הזאת, כמו שהסברתי כבר אתמול, מבצעת שני דברים עיקריים. האחד, העברה של סך של כשבעה מיליון שקלים לתקציב מרכב"ה. המרכב"ה היא בעצם תוכנת הניהול הפיננסי וההתחייבויות וכוח האדם של משרדי הממשלה. זאת תוכנה שמותקנת כמעט בכל משרדי הממשלה והכסף הזה הוא לצורך ביצוע פעולות של התאמת התוכנה עבור ועדת הבחירות והכנסת ונציבות שירות המדינה לשם הרפורמה.

בנוסף אנחנו מבקשים להעביר סך של 3.3 מיליון שקלים למערך הגבייה הממשלתי. זה מערך שמופעל על ידי אגף החשבת הכללית לצורך גביית חובות של משרדי הממשלה. זה בהתאם להחלטת ממשלה שעברה. העברת הכסף היא בהתאם לביצוע בפועל.

<היו"ר משה גפני:>
למשל איזה גביית חובות?

<ניר אמסל:>
אני אמצא כאן מספר דוגמאות.

<באסל גטאס (הרשימה המשותפת):>
יש לי שאלה אליך. זה לא היה ידוע קודם לכן?

<היו"ר משה גפני:>
רגע. קודם הוא ישלים. 

<ניר אמסל:>
מערך הגבייה הוקם אחרי שהיה דוח מבקר המדינה שגילה שלמשרדי ממשלה רבים יש חובות שבעצם לא נאכפים ואף אחד לא הולך וגובה אותם לאורך שנים. לכן הקימו מערך גבייה באגף החשבת הכללית כאשר המטרה שלו היא לעבור ולטייב את החובות ולראות אם באמת אלה חובות או שזה משהו שהוא ישן ולא נרשם ואם בכלל אפשר לגבות את זה ומה הסטטוס של החוב. דבר שני הוא לגבות את החוב בפועל.

<באסל גטאס (הרשימה המשותפת):>
מתי הוקם המטה הזה?

<ניר אמסל:>
הוא הוקם בהמשך להחלטת ממשלה מיולי 2013. התקציב שהוקצה בשנת 2013 היה כ-14 מיליוני שקלים. זה הוקצה בהרשאה להתחייב כאשר התקצוב בהתאם לביצוע בפועל כמו שמבוצע פרויקט לאורך שנים. זאת אומרת, בהתאם להתקדמות הפרויקט ולצורך בתשלומים, כך זה מתוקצב בפועל.
<היו"ר משה גפני:>
לפני שהחברים ישאלו, אני רוצה לשאול שאלה. אם לא נאשר את זה השבוע, מה יקרה? מה יהיה התהליך עם הדברים האלה שהם דברים פשוטים? מה יקרה אם לא נאשר השבוע? אני לא שואל שאלה תיאורטית.

<ניר אמסל:>
אם זה לא יאושר, בעצם התקנה הזאת תיכנס לגירעון כי יש להם צורך.

<היו"ר משה גפני:>
אז נאשר את זה בשבוע הבא.

<ניר אמסל:>
שוב, בגלל שהשנה התקציבית נסגרת, יש להם את הצורך לשלם השנה. זה בהתאם להתחייבויות שלהם. אם זה לא יאושר, התקנה תסתיים בגירעון.

<היו"ר משה גפני:>
תביאו את זה בשבוע הבא ונאשר את זה בשבוע הבא, מ-2016.

<ניר אמסל:>
הפנייה הועברה לא היום ולא אתמול אלא בשבוע שעבר.

<היו"ר משה גפני:>
תעשה לי טובה, עבר, אני כל הזמן עובד בשירותכם. הרי אני מקבל ביקורת גם בתקשורת על העניין הזה, על כך שאני מעביר כאן, ולא עוד, אלא שאני מעביר את תקציב הביטחון ואת הוועדה המשותפת של תקציב הביטחון אני צריך לנהל עד 10:00 בלילה. זה הגיע בשבוע שעבר, אז מה אם הגיע בשבוע שעבר? מה דעתך שגם עכשיו אין לי רוב?

עכשיו אני שואל טכנית. לא יאושר השבוע, נביא את זה בשבוע הבא או בעוד שבועיים.

<ניר אמסל:>
אני יכול לבדוק מה הסטטוס של ההתחייבויות בפועל.

<היו"ר משה גפני:>
אם לא יהיה היום רוב, אני מבקש שתבדוק.

<ניר אמסל:>
אני אבדוק. בפנייה הזאת, מלבד ב-3.3 מיליון שקלים של מערך הגבייה, יש שבעה מיליון שקלים של פרויקט מרכב"ה, כמו שהסברתי. אני אבדוק גם את זה אבל הסטטוס כאן הוא קצת יותר בעייתי כי אלה פעולות שבעצם בוצעו, חלקן עבור הכנסת ועבור ועדת הבחירות בהתאם לצורך להתאים את המערכת לפעולות.

<סתיו שפיר (המחנה הציוני):>
אושרו לפני שהן תוקצבו?

<ניר אמסל:>
עבור הכנסת, אנחנו קצת בבעיה בנושא הזה.

<מיקי לוי (יש עתיד):>
זה לצורך ביצוע. זה אולי אומר שעוד לא בוצעו.

<ניר אמסל:>
נכון.

<מיקי לוי (יש עתיד):>
אתה מוכן לבדוק?

<ניר אמסל:>
אני אבדוק. אלה פעולות שמבוצעות באופן שוטף. זה פרויקט הרשאתי. בפועל יש את ההרשאה התקציבית שאושרה על ידי ועדה או על ידי הכנסת כדי לבצע פעולות וכדי לעשות את ההתקשרויות, והתשלומים צריכים להתבצע בהתאם לביצועים בפועל כאשר הכסף מועבר ממשרדים אחרים.

<סתיו שפיר (המחנה הציוני):>
מדובר בפרויקט מרכב"ה ואמר באסל נכון. איך החשבת הכללית לא ידעה לצפות הוצאה מראש? זה באמת נשגב מבינתנו. 

<ניר אמסל:>
על איזה מהסעיפים את מדברת?

<היו"ר משה גפני:>
מרכב"ה. גם באסל, גם סתיו וגם אני שואלים. החשבת הכללית לא ידעה?

<ניר אמסל:>
המרכב"ה זה לא של החשבת הכללית. 

<היו"ר משה גפני:>
מרכב"ה זה החשבת הכללית.

<ניר אמסל:>
מרכב"ה זה משרד האוצר. זה לא גוף של החשבת הכללית.

<סתיו שפיר (המחנה הציוני):>
החשבת הכללית משתמשת בפרויקט.

<ניר אמסל:>
הביצוע בפרויקטים בכלל, זה בהתאם לביצוע בפועל. לא תמיד את יודעת לצפות בדיוק את הביצועים ואת קצב ההתקדמות. אלה התאמות מערכות מחשוב, ולצערי יש הרבה גופים במדינה.

<סתיו שפיר (המחנה הציוני):>
אני אספר לוועדה שאנחנו ביקשנו בוועדת השקיפות לבוא כוועדה וללמוד את מערכת מרכב"ה ועד כה קיבלנו סירוב לראות את המערכת הזאת.
<היו"ר משה גפני:>
ממי ביקשתם?

<סתיו שפיר (המחנה הציוני):>
מהחשבת הכללית. קיבלנו סירוב שאני לא מבינה על מה ולמה. למה לא רוצים שחברי הכנסת ילמדו את המערכת ויראו? יכול להיות שאם נסתכל על המערכת נגלה איזשהו תקציב שונה מהתקציב שאנחנו רואים כאן, זה שמגיע לכנסת? אני לא יודעת.

<מיקי לוי (יש עתיד):>
את צודקת בגישה שלך אבל אני אגן עליו כי הוא לא יכול - - -

<סתיו שפיר (המחנה הציוני):>
מיקי, אין צורך. הוא בחור חזק.

<מיקי לוי (יש עתיד):>
החשבת הכללית ממונה עליו. צריך לפנות לשר האוצר או למנכ"ל.

<סתיו שפיר (המחנה הציוני):>
הוא לא זקוק להגנה. זאת הוצאה שלחלוטין היה אפשר לצפות אותה ולתכנן אותה בתקציב.

הדבר השני שאני רוצה לשאול אותך. אתם כבר הבאתם אלינו בקשה להעברה למרכב"ה, בסבב הזה, בשבועיים האחרונים. מה הייתה הבקשה הזאת?

<ניר אמסל:>
לדעתי את הייתה ההעברה הזאת.

<סתיו שפיר (המחנה הציוני):>
לא. זאת לא זאת.

<ניר אמסל:>
לדעתי זאת הייתה הבקשה הזאת. אני דיברתי עליה אתמול.

<סתיו שפיר (המחנה הציוני):>
בטוח זה היה מרכב"ה. אני זוכרת את הדיון הזה.

<ניר אמסל:>
ההעברה הזאת היא לא תקצוב של המערכת עצמה אלא זה תקצוב של העברה ממשרדים אחרים.

<היו"ר משה גפני:>
העודפים.

<סתיו שפיר (המחנה הציוני):>
היו גם עודפים למרכב"ה? על איזה סכום?

<ניר אמסל:>
אני לא זוכר מה הסכום אבל זה לא אותו דבר.

<סתיו שפיר (המחנה הציוני):>
כשאתה מביא העברה תקציבית עם בקשה לשנות תקצוב, ראוי שתגיד גם שהיו עודפים לאותו דבר.

<היו"ר משה גפני:>
הטענה היא טענה בלי להסתמך על העודפים.

<ניר אמסל:>
זה לא לאותו הדבר.

<היו"ר משה גפני:>
אני מבקש תשובה ועד שאתה לא נותן תשובות, אני לא מצביע על זה.

<סתיו שפיר (המחנה הציוני):>
על איזה סכום זה היה וממה נוצרו עודפים? על איזה סכום היה עודף? אם היה עודף, למה היה עודף אם יש לכם עכשיו חוסר בתקציב?

<ניר אמסל:>
קודם כל, אני מסתייג מההגדרות. זה לא נכון להגיד חוסר בתקציב או לא חוסר בתקציב. התקצוב כאן הוא ממשרדים אחרים עבור פרויקטים שמבוצעים ספציפית עבור המשרדים האלה. זה תקצוב על ידי נציבות שירות המדינה לצורך הסבה של המערכת או התאמות של המערכת לתמיכה ברפורמה של נציבות שירות המדינה. זה לא רלוונטי עכשיו לעודפי התקציב שהועברו בגין פעולות אחרות שעשו מרכב"ה. אני מקווה שזה ברור. זה לא קשור לחוסר או לא חוסר. אלה פרויקטים שמבוצעים עבור משרדים מסוימים והמשרדים צריכים להעביר את התקציב בהתאם לקצב התקדמות הפרויקטים.
<סתיו שפיר (המחנה הציוני):>
אבל זה לא עובד כך כתקצוב. אם זאת שיטת התקצוב, אתם צריכים לשנות את שיטת התקצוב באופן רשמי כי זה לא עובד כך על פי החוק. אתם מציגים כאן לתקציב שיטה אחרת לחלוטין מהשיטה שנהוגה במדינת ישראל. אם יש שיטה אחרת לתקצוב, בבקשה תעבירו.

<ניר אמסל:>
אני לא רואה מהי השיטה האחרת.

<באסל גטאס (הרשימה המשותפת):>
אני אמנע מאותה שאלה שתעלה כל פעם. 
<סתיו שפיר (המחנה הציוני):>
חשוב לשאול אותה כי התשובות על פעם משתנות.

<באסל גטאס (הרשימה המשותפת):>
מבוקשים כאן כמה מיליונים בודדים אבל זאת השאלה העקרונית. הכנסת דנה בחוק התקציב ל-2015 ו-2016 וסיימה אותו לפני כחודש ושבוע. היא דנה סעיף סעיף ומשרד משרד. אנחנו ידענו את השיטה. אני הייתי כאן לפני שנה, שנתיים ושלוש. כשאתה בא לוועדה ומבקש להעביר ב-2015, על 2015, לא עודפים של 2014 ו -2013, אלא זה כסף שמועבר מהיד הזו ליד הזו. אתם כמובן עושים את התרגיל היפה הזה, אתם מאגמים ממשרדים שונים, שמים בסעיף 47 שנקרא רזרבה כללית ואז מבקשים בעוד החלטה של ועדת הכספים להעביר אותו לסעיפים אחרים. שיטה קלוקלת. אתם ידעתם לפני חודש. אם לא ידעתם, זה אומר דרשני, ואם ידעתם ולא עשיתם כי השיטה מאפשרת, זה עוד יותר גרוע.

העניין הוא העניין העקרוני. לא כך מתנהל תקציב, לא של מדינה אלא אפילו של חברה קטנה.

<היו"ר משה גפני:>
תודה. אני מבקש, אם אפשר לערוך לחברת הכנסת סתיו שפיו שהיא יושבת ראש ועדת השקיפות סיור במרכב"ה. אולי נבוא אתה. 

<ניר אמסל:>
אני אדבר עם החשבונאי הראשי. 

<היו"ר משה גפני:>
תגיד לו שייתן תשובה חיובית.

<ניר אמסל:>
אני אדבר אתו ואני אנסה להשפיע.

<היו"ר משה גפני:>
תודה רבה. אנחנו עוברים לפנייה הבאה.

פנייה מספר 54 עד 160. אני מבקש לעבור סעיף סעיף.

<יוסי עדס:>
הפנייה נועדה לתקצוב סעיף 18 שזה סעיף העברות לרשויות המקומיות. הסך הכול הוא כ-116.5 מיליון שקלים במזומן ו -171 מיליון שקלים בהרשאה להתחייב, בהתאם לפירוט הבא:

106.761 מיליון שקלים עבור מענקים לרשויות ערביות בהתאם להחלטת ממשלה 543 שקבעה העברת סיוע מידי לשנת 2016 לרשויות ערביות.

<היו"ר משה גפני:>
הרשויות הללו מקבלות מעבר למענקים הרגילים שמקבלת כל רשות?

<יוסי עדס:>
כן. החלטת הממשלה קבעה שיינתן סיוע נוסף מיוחד בשנת 2015.

<היו"ר משה גפני:>
למה? מה הנימוק בהחלטת הממשלה?

<יוסי עדס:>
החלטת הממשלה נימקה את זה בכך שקיימים פערים ביישובי המיעוטים.

<היו"ר משה גפני:>
הממשלה החליטה להעדיף אותם.

<יוסי עדס:>
הממשלה החליטה, על פי חוק עדיפות לאומית, לתעדף אותם.

<היו"ר משה גפני:>
מה זה במסגרת? זה לא חוק? אם זה חוק עדיפות לאומית, היה צריך לתת גם לרשויות היהודיות שנמצאות באזור. חוק עדיפות לאומית כולל גם יישובים יהודים.

<יוסי עדס:>
לא, לא חוק העדיפות הלאומית הזה, אלא בהתאם לקביעת סדרי עדיפויות של הממשלה.

<היו"ר משה גפני:>
מה היה הנימוק בהחלטת הממשלה? אני גם מבקש ממך להעביר לי את הנימוק.

<יוסי עדס:>
בהחלטת הממשלה רשום שקיימים פערים ברשויות הערביות.

<היו"ר משה גפני:>
זה בסדר. אני תומך בזה אבל מה הנימוק שם? למה דווקא להן? אני מבקש לקבל את החלטת הממשלה.

<יוסי עדס:>
סכום נוסף הוא מאה מיליון שקלים בהרשאה להתחייב לאותן רשויות.

<סתיו שפיר (המחנה הציוני):>
מי הרשויות? איזה רשויות?

<יוסי עדס:>
רשימת הרשויות מופיעה בהחלטת הממשלה 543.

<סתיו שפיר (המחנה הציוני):>
ממתי?

<יוסי עדס:>
20 בספטמבר 2015.

<סתיו שפיר (המחנה הציוני):>
למה לא הכנסתם את זה לתקציב?

<יוסי עדס:>
כי ההחלטה אושרה אחרי שהתקציב הועבר לכנסת.

<סתיו שפיר (המחנה הציוני):>
לא נכון. התקציב עודכן בכנסת בנובמבר.

<היו"ר משה גפני:>
למה שהם יכניסו את זה בתקציב?

<סתיו שפיר (המחנה הציוני):>
כי אז הם יהיו חייבים לתת להם את זה כל שנה והם לא רוצים.

<יוסי עדס:>
זה לא קשור.

<היו"ר משה גפני:>
אמרת את התשובה.

<סתיו שפיר (המחנה הציוני):>
אני רוצה שהוא יגיד את התשובה.

<היו"ר משה גפני:>
תגיד את התשובה. למה לא שמתם את זה בתקציב?

<יוסי עדס:>
כיוון שההחלטה התקבלה לאחר שהתקציב הוגש לשולחן הכנסת.

<סתיו שפיר (המחנה הציוני):>
התקציב עודכן ב-17 בנובמבר. כמה פעמים אפשר לחזור על זה?

<יוסי עדס:>
התקציב עודכן רק בנוגע להסכמים קואליציוניים.

<סתיו שפיר (המחנה הציוני):>
הוא עודכן כמה פעמים לארך התקופה, מאז אוגוסט וכמו שהוא הותאם להסכמים קואליציוניים, תתאימו אותו גם לרשויות הערביות. למה לא?

<היו"ר משה גפני:>
סתיו, את רוצה לדעת איזה רשויות? בבקשה.

<סתיו שפיר (המחנה הציוני):>
אני גם רוצה שזה יוכנס לתקציב.

<היו"ר משה גפני:>
תמשיך.

<יוסי עדס:>
בנוסף מתוקצבים 30.9 מיליון שקלים בהוצאה מותנית בהכנסה מרשות מקרקעי ישראל וזה בעקבות הסכם חלף היטל השבחה.

<היו"ר משה גפני:>
הסכם עם מי?

<יוסי עדס:>
הסכם בין הרשויות המקומיות לרשות מקרקעי ישראל. זה הסכם פשרה.

<היו"ר משה גפני:>
איזה רשויות מקומיות?

<יוסי עדס:>
בין כלל הרשויות המקומיות. בין מרכז השלטון המקומי. 

שלושים מיליון שקלים בהרשאה להתחייב עבור מענקי פיתוח במשרד הפנים, בהתאם לסיכום עם המשרד. זה לא תוקצב בבסיס התקציב - - -

<היו"ר משה גפני:>
למי מענקי הפיתוח האלה?

<יוסי עדס:>
לכלל הרשויות שמקבלות מענק איזון.

<היו"ר משה גפני:>
אני רוצה לראות את הרשימה של הרשויות. יש לך את זה כאן?

<יוסי עדס:>
במסגרת הרשימה שכבר הועברה לוועדה ורשימת הרשויות שמקבלות מענקים.

<היו"ר משה גפני:>
רק רשויות ערביות.

<יוסי עדס:>
לא. זאת לא הרשימה הזאת. זאת רשימה שהועברה לוועדה במייל.

<היו"ר משה גפני:>
בסדר. תמשיך.

<יוסי עדס:>
בנוסף 25 מיליון שקלים בהרשאה להתחייב עבור סיוע לרשויות ערביות בהתאם להחלטת ממשלה 2365, סיוע להשלמת אולמות ספורט.

<היו"ר משה גפני:>
זה בשביל עיסאווי פריג' בכפר קאסם? הוא אמר שהיא תהיה הרבה יותר מפותחת מבני ברק.

<יוסי עדס:>
בנוסף, 16 מיליון שקלים בהרשאה להתחייב עבור תקציבי פיתוח לרשויות הדרוזיות והצ'רקסיות, בהתאם להחלטת ממשלה מספר 59.

<היו"ר משה גפני:>
באסל, כל הכבוד לך. תראה, מביאים כאן מיליונים למגזר הערבי.

<יוסי עדס:>
שישה מיליון שקלים עוברים עבור תגבור שירותי תמיכה וטיפול בתינוקות ופעוטות של זרים וחסרי מעמד בישראל. זה בהתאם להחלטת ממשלה 2487.

<היו"ר משה גפני:>
כאן מתחיל להיות מעניין. זאת אומרת, המדינה משקיעה כסף בפעוטות של ילדי העובדים הזרים, מה שאישרנו להם בסעיף 46?

<בצלאל סמוטריץ (הבית היהודי):>
הם טענו שהמדינה לא עושה.

<מיקי לוי (יש עתיד):>
שם זה לעמותה אחת.

<היו"ר משה גפני:>
בסדר, אבל המדינה גם מסייעת.

<בצלאל סמוטריץ (הבית היהודי):>
הם טענו שהמדינה לא מסייעת.

<סתיו שפיר (המחנה הציוני):>
אגב, זאת החלטה מאפריל.

<יוסי עדס:>
נכון. 

<סתיו שפיר (המחנה הציוני):>
זה היה לפני התקציב.

<יוסי עדס:>
כיוון שלא היה ניתן לפתוח תקנות חדשות, הנושא הזה לא תוקצב בבסיס התקציב.

<סתיו שפיר (המחנה הציוני):>
מה אמרת?

<יוסי עדס:>
זה נכנס בבסיס תקציב 2016. בבסיס תקציב 2015, היות ולא ניתן היה לפתוח תקנות חדשות, זה לא נכנס.

<סתיו שפיר (המחנה הציוני):>
מה זאת אומרת לא ניתן היה?

<יוסי עדס:>
מבחינה טכנית, ברגע שתקציב המדינה עובד על תקציב ממשלתי - - -

<סתיו שפיר (המחנה הציוני):>
גפני, תשמע את זה.

<בצלאל סמוטריץ (הבית היהודי):>
אחד חלקי 12? אז אי אפשר לפתוח תקנות חדשות?

<יוסי עדס:>
כן.

<סתיו שפיר (המחנה הציוני):>
אבל הייתם יכולים להכניס תקנה לתקציב 2015.

<יוסי עדס:>
לתקציב 2016. לא לתקציב 2015. 
<סתיו שפיר (המחנה הציוני):>
אתם התחייבתם בפני בית המשפט שאתם מכניסים הוצאות חד פעמיות לתקציב. לבסיס.

<יוסי עדס:>
לשנת 2016 זה נכנס.

<סתיו שפיר (המחנה הציוני):>
למה זה לא נכנס ל-2015?

<יוסי עדס:>
בגלל בעיה טכנית.

<סתיו שפיר (המחנה הציוני):>
מה הבעיה הטכנית?

<יוסי עדס:>
הבעיה הטכנית היא שאי אפשר לפתוח תקנה חדשה במהלך תקציב המשכי.

<סתיו שפיר (המחנה הציוני):>
העברתם תקציב ל-2015.

<בצלאל סמוטריץ (הבית היהודי):>
בתוך התקציב פתחנו המון תקנות חדשות גם ל-2015.

<יוסי עדס:>
לא ב-2015. רק אחרי אישור התקציב ניתן היה לפתוח תקנות.

<בצלאל סמוטריץ (הבית היהודי):>
רק אחרי אישור התקציב אבל כשאתה יודע שאתה רוצה לפתוח תקנה, בתקציב אתה מכניס.

<יוסי עדס:>
אי אפשר.

<סתיו שפיר (המחנה הציוני):>
מה מספר התקנה ב-2016?

<יצחק וקנין (ש"ס):>
איך אתה יכול לפתוח תקנה כשאין לך תקציב?

<בצלאל סמוטריץ (הבית היהודי):>
כשאתה מכין תקציב מדינה, אתה יכול לתקצב רק דברים קיימים?

<יוסי עדס:>
אם אני לא טועה, מספר התקנה הוא 18. אני חושב אבל לא בטוח. בשנת 2016 המספר הוא 180189. 

<באסל גטאס (הרשימה המשותפת):>
אנחנו כאן מצביעים על העברה למשרד הפנים על פי החלטת ממשלה שהתקבלה בחודש ספטמבר 2015. ה-150 והמאה מיליון, אחרי שראשי המועצות איימו לפתוח בשביתה והיו אצל ראש הממשלה, זה כסף שהובטח ואני יודע שהכסף כבר עבר.
<יוסי עדס:>
נכון.

<באסל גטאס (הרשימה המשותפת):>
כלומר, עבר לרשויות.

<יוסי עדס:>
נכון.

<באסל גטאס (הרשימה המשותפת):>
איך עכשיו אנחנו מעבירים כסף שכבר הועבר לרשויות?

<היו"ר משה גפני:>
אתה רוצה שלא נאשר את זה?

<באסל גטאס (הרשימה המשותפת):>
ברור שנאשר. השאלה היא שאלה של התנהלות. 

<היו"ר משה גפני:>
ההתנהלות לא בסדר. 

<באסל גטאס (הרשימה המשותפת):>
אני באמת שואל.

<היו"ר משה גפני:>
שאלת. גם אני שואל אותך.

<באסל גטאס (הרשימה המשותפת):>
מינהל תקין.

<היו"ר משה גפני:>
חוץ מזה שההתנהלות לא בסדר, סיכמנו שהיא לא בסדר. לפי מה נקבעו כאן המענקים האלה שאתם מעבירים לרשויות?

<יוסי עדס:>
היחס נקבע בהתאם לנוסחת האיזון. התקציב השוטף הוא בהתאם לנוסחת האיזון.

<היו"ר משה גפני:>
אני עובר כאן על רשימת הרשויות. יש רשויות יותר קטנות שמקבלות יותר כסף ויש רשויות יותר גדולות שמקבלות פחות כסף. 

<סיון להבי:>
כבודו מדבר על מענקי פיתוח?

<יוסי עדס:>
אתה מדבר על מענקי הפיתוח?

<היו"ר משה גפני:>
כן.

<סיון להבי:>
מענקי הפיתוח נקבעים על פי גודל האוכלוסייה ונקבעים גם מקדמי העדפה. 

<היו"ר משה גפני:>
הבנתי. זה לפי גודל הרשות, לפי מספר האנשים.

<סיון להבי:>
ההקצאה הבסיסית לפי גודל הרשות.

<היו"ר משה גפני:>
לא הייתי עת למדו אזרחות. 

<סתיו שפיר (המחנה הציוני):>
אל תדאג, לאט לאט מתחילים לבטל את המקצוע. לא תהיה בחוסר.

<היו"ר משה גפני:>
איפה יש יותר תושבים, במודיעין עילית או במעלה אדומים?

<יוסי עדס:>
אין לי את הנתונים. 

<סיון להבי:>
לדעתי במעלה אדומים.

<היו"ר משה גפני:>
אתה יודע כמה תושבים יש במודיעין עילית?

<יוסי עדס:>
לא.

<היו"ר משה גפני:>
נמצא משהו אחר.

<מיקי לוי (יש עתיד):>
אני אחפש לך.

<סתיו שפיר (המחנה הציוני):>
במעלה אדומים יש 37 אלף. 

<היו"ר משה גפני:>
כמה תושבים יש במודיעין עילית?

<סתיו שפיר (המחנה הציוני):>
63 אלף תושבים.

<היו"ר משה גפני:>
האמת היא שאני לא יודע חשבון כי לא למדתי ליבה אבל במודיעין עילית מקבלים 33 מיליון.

<סיון להבי:>
אדוני אולי מדבר על מענק האיזון?

<קריאה:>
יש שם שלוש רשימות שונות.

<היו"ר משה גפני:>
אני מדבר על מענקי איזון.

<סתיו שפיר (המחנה הציוני):>
אתה יכול להעביר לנו את הרשימה?

<היו"ר משה גפני:>
בטח. היא הועברה אבל נעביר עוד פעם.

<סתיו שפיר (המחנה הציוני):>
אלי הרשימה לא הועברה. השעות שאני נמצאת בוועדה לא מקנות לי איזשהו היתר לקבל חומרים?

<היו"ר משה גפני:>
כן, את יכולה לקבל חומרים. הכול בסדר. אני הולך לקיים דיון על העניין הזה. אני גם אזמין את משרד הפנים. לא מוצאת חן בעיני כל ההתנהלות הזאת. פשוט לא מוצא חן בעיני. יש מענקים, יש רשויות שנמצאות במצוקה ונראה לי שאתם עומדים מהצד. אלה לא רשויות שלא גובות או רשויות שלא מתנהלות כמו שצריך, אלא הן מתנהלות לחלוטין בסדר.

<סתיו שפיר (המחנה הציוני):>
מה הקריטריונים?

<היו"ר משה גפני:>
לא יודע.

<מיקי לוי (יש עתיד):>
מה המפתח?

<היו"ר משה גפני:>
אמרו מספר תושבים ומענקים. לא יודע. אין לי מושג. מיקי, אנחנו נקיים על זה דיון. העניין הזה לא מוצא חן בעיני.

<מיקי לוי (יש עתיד):>
מקובל עלי.

<היו"ר משה גפני:>
אני הולך לבדוק את העניין הזה. 

<סתיו שפיר (המחנה הציוני):>
איך אתה מסביר את הנתונים שמופיעים כאן?

<היו"ר משה גפני:>
עזבי עכשיו.

<סתיו שפיר (המחנה הציוני):>
הר חברון – 17.

<היו"ר משה גפני:>
אני הולך לקיים על זה דיון. אני לא משאיר את זה כך. סיכמנו על ירושלים, חיזוק קצרין בהתאם להחלטת ממשלה. אני לא יכול להצביע על זה. יש כאן דברים לא ברורים.

<סתיו שפיר (המחנה הציוני):>
ממילא אתה לא יכול להצביע.

<היו"ר משה גפני:>
פנייה מספר 171, בריאות.

<סתיו שפיר (המחנה הציוני):>
זה מעניין.

<מיקי לוי (יש עתיד):>
לא יאומן.

<אורן גבע:>
רפרנט בריאות באגף התקציבים. הפנייה היא בסעיף 67 שזה סעיף הפיתוח של משרד הבריאות באמצעותו מתבצעות עבודות בינוי ופיתוח בבתי חולים ובמוסדות רפואיים אחרים. סעיף הפיתוח מתנהל בצורה הזאת שביצוע התקציב מתבסס על סמך הביצוע בפועל של הפרויקטים. כלומר, קבלן התקדם בפרויקט, משרד הבריאות שילם לו עבור מה שהוא עשה וכך זה מבוצע בתקציב. במקרים רבים בתקציב הזה התקציב המקורי מבוסס עבור התכנון של הביצוע לאותה שנה אבל הרבה פעמים בפרויקטים מהסוג הזה בבינוי, יש להם נטייה להתעכב או להתקדם בצורה מהירה יותר מכפי שתוכנן. לכן נדרש בסוף השנה לעשות שינויים פנימיים כדי להתאים את התקציב להתקדמות של הביצוע בפועל.

אגב, מדובר על מאות פרויקטים של משרד הבריאות לפיתוח. דוגמאות לעיכובים שהתרחשו בגללן מבוצעים כאן השינויים הן בית חולים ברזילי בו היה עיכוב בעבודה.

<היו"ר משה גפני:>
למה זה לא מופיע בתקציב? בנייה, פיתוח, יודעים הכול לפני כן.

<אורן גבע:>
כפי שהסברתי לוועדה, אדוני היושב ראש, בפיתוח התשלומים לקבלנים שמבצעים את הפיתוח בפועל מתבצעים על פי הביצוע. 

<היו"ר משה גפני:>
לא ידעתם באוגוסט שתצטרכו לשלם?

<אורן גבע:>
משרד הבריאות בחלק מהמקומות העריך שהקבלן יתקדם בצורה מסוימת.

<היו"ר משה גפני:>
ואם זה לא יעבור היום? אם תביאו את זה בשבוע הבא, מה יקרה? מה יעשה הקבלן? הוא יתבע את המדינה?

<אורן גבע:>
בחלק מהמקרים המדינה לא תוכל לבצע את התשלומים כפי שצריך לקבלנים. 

<היו"ר משה גפני:>
תביאו את זה בשבוע הבא.

<אורן גבע:>
משרד הבריאות רוצה לסגור השנה את התקציב ולהתאים את התקציב לביצוע. 

<היו"ר משה גפני:>
הבנתי, אבל אני שואל מה יקרה אם זה יבוא בשבוע הבא כי כל הזמן אומרים לי סוף שנה וסוף שנה ואני מטרטר את חברי הוועדה. מה יקרה אם זה יבוא בשבוע הבא? הקבלנים יתבעו את המדינה? 

<אורן גבע:>
מה שיקרה זה שחשב משרד הבריאות יצטרך להגיד לקבלנים שהוא לא יכול לשלם להם והם יעצרו את פעילות הפיתוח. 

<היו"ר משה גפני:>
על שבוע ימים? על שבועיים? בסדר. הבנתי. סתיו, את רוצה לשאול משהו?

<סתיו שפיר (המחנה הציוני):>
כן. אני רוצה להבין מה זה פרויקטים. אתה אומר שאתם מתקצבים פרויקטים לפי ביצוע. איזה פרויקטים אתם מתקצבים שלא לפי ביצוע? כלומר, איזה פרויקט אתה יודע עליו מתחילת השנה ואתה פשוט מתקצב אותו ולא מחכה שהוא יתבצע ואז מתקצב אותו? אתה מחליט אם לתקצב פרויקט ואתה עושה איזשהו חישוב סיכונים של כמה שווה לך לתקצב , כמה אתה לא מתקצב וכמה אתה מחכה לשנה הבאה. אתה עושה איזושהי תכנית כזאת לגבי פרויקטים. נכון?

<מיקי לוי (יש עתיד):>
לא. ברגע שיש פרויקט, הוא חייב לתקצב אותו בבסיס עוגן.

<סתיו שפיר (המחנה הציוני):>
אני רוצה שהוא יענה לי

<אורן גבע:>
בתחום הפיתוח, כפי שאמרתי, זה לא כמו בתקציבים רגילים של תקציב המדינה. כלומר, מתבצעת איזושהי הערכה בעת בניית התקציב לכמה סביר להניח שיבוצע בכל פרויקט עד סוף השנה.

<סתיו שפיר (המחנה הציוני):>
על פי מה?

<אורן גבע:>
על פי הערכות של גורמים מקצועיים במשרד הבריאות בעיקר במקרה הזה. מתבצעות איזה שהן הערכות. 

<סתיו שפיר (המחנה הציוני):>
איך אתה מסביר את כל השגיאות האלה בהערכות?

<אורן גבע:>
אלה לא בדיוק שגיאות.

<סתיו שפיר (המחנה הציוני):>
אלה שגיאות של עשרות מיליוני שקלים.

<אורן גבע:>
אני יכול לתת דוגמה לוועדה. למשל בבית חולים ברזילי יש עיכוב בעבודת הצנרת מה שעיכב את התקדמות הפרויקט ואכן הוא לא התקדם כמו שנצפה על ידי המשרד. בבית חולים וולפסון, בניית המיון ושיפוץ שתי מחלקות התעכב ב-25 מיליון שקלים ולא התקדם כפי שצפו שיתקדם.

<סתיו שפיר (המחנה הציוני):>
25 מיליון שקלים של עיכוב. כמה עולה כל הפרויקט?

<אורן גבע:>
אין לי את הנתון הזה כאן אתי. אם תרצי, נוכל לברר אותו.

<סתיו שפיר (המחנה הציוני):>
כן. אני מבקשת לדעת על כל פרויקט כזה שיש בו קיצוץ של מעל עשרה מיליון שקלים, מה עלות הפרויקט כולו, כמה שנים הפרויקט הזה ממשיך וכמה זמן אתם צופים שהוא יימשך. אלה חישובים שצריכים להיות לכם במשרד.

<אורן גבע:>
אני מדגיש שלא מדובר כאן על קיצוץ בתקציב.

<סתיו שפיר (המחנה הציוני):>
לא. מדובר כאן על יכולת לתכנן תקציב. אני שואלת אותך מה העלות של כל פרויקט שיש בו קיצוץ של מעל עשרה מיליון שקלים, כמה זמן הפרויקט הזה נמשך ומה היה החישוב שם. איך יכול להיות שהייתה טעות של 25 מיליון שקלים לשנה בפרויקט. זאת טעות מטורפת.

<אורן גבע:>
אלה פרויקטי בינוי גדולים. הוועדה יכולה לבקש ממשרד הבריאות את הפרטים היותר מפורטים על כל פרויקט ופרויקט. מדובר על מאות פרויקטים.

<סתיו שפיר (המחנה הציוני):>
אני מדברת על הפרויקטים שמופיעים כאן. בבקשה ממך, תשיג לי את הפרטים. אל תפנה אותי למשרד הבריאות.

<היו"ר משה גפני:>
הוא לא הפנה אותך.

<סתיו שפיר (המחנה הציוני):>
הוא אמר שהוועדה יכולה לבקש ממשרד הבריאות אבל אני לא רוצה שהוועדה תבקש.

<היו"ר משה גפני:>
אני מבקש בשם חברת הכנסת סתיו שפיר, תן לה את הנתונים האלה. אני לא מתעניין בזה.

<מיקי לוי (יש עתיד):>
הפנייה שכרגע עסקנו בה היא 67004. אני מפנה אותך לפנייה מספר 670205, תשתית לשילוב חולי נפש בקהילה. אני רץ לפניה 175 עד 182 וראה זה פלא, למטה, תקציב שיקום נכי נפש בקהילה, 12 מיליון שקלים. למה זה? למה כל הזמן משגעים אותנו? למה מכאן אני אקפוץ לשם והוא יעשה הפסקה ולא נזכור את מה שעסקנו בו עכשיו.
<היו"ר משה גפני:>
אני לא יודע. אין תשובה לשאלה הזאת. הוא יענה לך אבל זאת תשובה טכנית. זה לא בסדר. אני אמרתי בדיון בוועדת החוץ והביטחון שאנחנו חייבים לעשות בעניין הזה סוף לעובדה שלא מראים לנו את תמונת המקרו. יכולים להביא באותו יום ארבע פניות באותו נושא, פה עלייה, פה ירידה, פה כך ופה כך. זה חייב להיפסק. אני אבוא בדברים אתם. זה מעצבן, וזה באמת מוציא מהריכוז.

<מיקי לוי (יש עתיד):>
זה אותו סעיף, שילוב חולי נפש בקהילה.

<היו"ר משה גפני:>
אני מסכים אתך. אתמול בלי קשר למה שאמרת, אני אמרתי את זה.

אתה לא יודע לתת תשובה. כל תשובה שניתן, אנחנו נצחק ולכן עזוב את התשובה. אני הולך לדבר עם הממונה על התקציבים כי כך אי אפשר להביא העברות.

פניות מספר 172 עד 173, רווחה.

<יעל אגמון:>
רפרנטית רווחה וניצולי שואה. הפנייה נועדה להעביר עשרה תקני כוח אדם שהם לא מאוישים ממשרד הרווחה לרשות לניצולי שואה על מנת לסיים את תכנית המיליארד.

<היו"ר משה גפני:>
תרצו להצביע על זה?

<מיקי לוי (יש עתיד):>
לא. 

<היו"ר משה גפני:>
תודה רבה.

פנייה מספר 174, בריאות. עמוד 31 בחוברת. בתי החולים הממשלתיים בפעילות השוטפת.

אדוני הרפרנט, אי אפשר לשבת ולסכם את הדברים אותם אתם מבקשים מהוועדה בשוטף, בפיתוח, בהפחתות, בהעלאות? אי אפשר לעשות את זה ביחד?

<סתיו שפיר (המחנה הציוני):>
אז הוועדה עלולה לדעת על מה היא מצביעה.

<היו"ר משה גפני:>
נכון.

<אורן גבע:>
הפנייה הזאת עוסקת בסעיף 94, סעיף של בתי החולים הממשלתיים. 

<היו"ר משה גפני:>
לא יהיה את זה ב-2016. זה פשוט לא יהיה. פעילות שוטפת, אי אפשר להכניס בתקציב?

<אורן גבע:>
אני אסביר. בפנייה מתבצעים כאן שני שינויים מרכזיים כאשר האחד הוא תוספת של 169.8 מיליון שקלים לתקציב בתי החולים הממשלתיים ושינוי פנימי של 119.6 מיליון שקלים בהכנסות והוצאות בתי החולים. כידוע לוועדה, בתי החולים עובדים בצורה של מפעל עסקי, כלומר, מוכרים שירותים לקופות החולים ולגורמים אחרים. ככל שמכרו שירותים במידה גבוהה יותר או במידה נמוכה יותר, צריך להתאים את תקציב ההכנסות וההוצאות.

<היו"ר משה גפני:>
אני אומר לך ותגיד גם לממונים עליך שאני לא אסכים לזה ב-2016. ל-2016 יש תקציב ולא נצטרך לאשר תקציב כי כבר אישרנו אותו. אנחנו הולכים למסלול כאשר עד סוף שנת 2016 זאת צריכה להיות שנה נקייה מבחינה תקציבית. אני מתכוון לשבת עם אמיר לוי ועם יעל מבורך. אתם תצטרכו לעשות סדר בדבר הזה. תצטרכו לקחת פרק זמן של כמה חודשים ולראות מה אתם עושים במשרד הבריאות, מה אתם עושים בפיתוח, מה אתם עושים בשוטף, מה אתם עושים בכל הדברים שאתם מתכוונים להביא בחודשים הבאים ולהביא את זה כשאתם מביאים את זה בבת אחת. אני לא אשב כאן באפריל ואחטוף ביקורת ממיקי לוי. היום אני מבקר אותו אבל אני לא אחטוף ממנו ביקורת והיא תהיה צודקת אם זה יבוא בצורה הזאת. אני לא מוכן לזה. תגיד את זה גם לממונים עליך. אין לי טענות אליך. זאת שיטה שהיא צריכה להיפסק. צריך שתהיה שקיפות אלא אם כן אתם לא רוצים שנדע מה אתם עושים אבל תגידו את זה. זה בסדר, גם זאת תכנית ממשלתית אבל תגידו ואנחנו נפעיל חברת בלשים פרטית וניתן לסתיו שפיר לבדוק.

<מיקי לוי (יש עתיד):>
פה אני יכול להועיל אדוני. זה המקצוע שלי. 

<סתיו שפיר (המחנה הציוני):>
גפני, אתה יודע מה הבעיה? שזה לא שרק אנחנו לא יודעים. זה נראה מהנתונים האלה שהם לא יודעים מה הם עושים. הם לא יודעים לתכנן.

<היו"ר משה גפני:>
אני אומר לכולם, אמרתי זאת כמה פעמים ואמרתי את זה לראשי אגף התקציבים שלקראת 2016 פשוט יחזרו ההעברות בחזרה למשרד. אתם צריכים לתכנן את זה. לבוא לכאן מסודרים. לבוא לפרק זמן של כמה חודשים, אני מבין שצריך להעביר העברות, המדינה מתנהלת ויש דברים שנעשים שינויים בהם, אבל יש דברים שאפשר לתכנן מראש ולהביא את ההעברות על משרד יחד ולא אחת פה, אחת בעוד שבוע ואחת בהעברה אחרת, פה ירידה ופה העלאה. אם לא, אני אחזיר העברות.

<אורן גבע:>
כל הפניות של תחום הבריאות, של משרד הבריאות, נמצאות בפני הוועדה כיום. אין פניות אחרות שלא בסדר היום.

<היו"ר משה גפני:>
אלא שאני קצת מבולבלים.

<מיקי לוי (יש עתיד):>
אותו סעיף יש בהעברה אחרת.

<היו"ר משה גפני:>
אתה יודע כמה העברות העברנו למשרד הבריאות?

<סתיו שפיר (המחנה הציוני):>
אני לא צריכה להזכיר מה היה קודם. אתם לא יודעים מה היה לפני כן – לא אתה, סליחה, אלא ניר שהיה כאן – עם העברות שהיו לפני שבוע. אז אתה רוצה שאנחנו נעקוב אחרי כל ההעברות?

<מיקי לוי (יש עתיד):>
שילוב חולי נפש בקהילה, לא יכול להיות שזה יהיה בשתי פניות.

<סתיו שפיר (המחנה הציוני):>
בטח כשאתם מעבירים את זה כך. תעבירו את זה כמו שצריך במחשב כך שיהיה אפשר לעקוב.

<היו"ר משה גפני:>
יש משהו יותר מעניין.

פנייה מספר 191 עד 192, רשויות מקומיות. תסביר הכול כי יהיו כאן שאלות משפטיות.

<יוסי עדס:>
בגדול יש שתי החלטות ממשלה שונות. הפנייה נועדה לתקצוב סך של 65 מיליון שקלים לרשויות מקומיות ביהודה ושומרון בהתאם לפירוט הבא: 32.300 מיליון שקלים עבור מענק התיישבות צעירה ברשויות ביו"ש.

<היו"ר משה גפני:>
מה זה רשויות? לפי איזו חלוקה?

<יוסי עדס:>
תכף אני אכנס לזה. עוד 32.200 מיליון שקלים עבור מענקים ביטחוניים חד פעמיים לרשויות ביו"ש. שני הדברים האלה הם בהתאם להחלטת ממשלה 867 שהועברה ב-20 לדצמבר 2015.

<היו"ר משה גפני:>
עכשיו.

<יוסי עדס:>
כן.

<היו"ר משה גפני:>
איך החלוקה?

<יוסי עדס:>
התיישבות צעירה מחולקת למועצות אזוריות או לישובים שהם עם פחות מ-3,500 תושבים. 

<סתיו שפיר (המחנה הציוני):>
פחות מ-3,500 תושבים?

<יוסי עדס:>
כן.

<מיקי לוי (יש עתיד):>
אתה יודע כמה כאלה יש בתוך הקו הירוק?

<סיון להבי:>
כרגע אלה רק אזורים. מועצות אזוריות ביהודה ושומרון.

<סתיו שפיר (המחנה הציוני):>
מי מקבל וכמה?

<מיקי לוי (יש עתיד):>
אנחנו מבקשים רשימה.

<סיון להבי:>
הממשלה מבקשת לבחון את המענק הזה.

<מיקי לוי (יש עתיד):>
היא מבקשת לבחון את המענק? אז למה אני צריך להעביר כסף?

<סיון להבי:>
אם אדוני ירשה לי לסיים.

<היו"ר משה גפני:>
בבקשה, כן, אני רוצה לשמוע. אני מאוד מתעניין הזה.

<סיון להבי:>
בחודש אפריל הועבר מענק התיישבות ליישובי הגולן בסך 20.4 מיליון שקלים.

<היו"ר משה גפני:>
למי בגולן הכסף הועבר?

<לסיון להבי:>
למועצה אזורית גולן ולשדרה המזרחית, בקעת הירדן.

<היו"ר משה גפני:>
ולקצרין?

<סיון להבי:>
גם לקצרין. קצרין, גולן, מעלה אפרים.

<היו"ר משה גפני:>
לא הייתה הגדרה של ישוב עם 3,500 תושבים או מועצה אזורית. לא הייתה הגדרה. הכסף הועבר לכולם. למה הועבר לכולם? למה לא כמו ביהודה ושומרון? כי בגולן אין ישוב חרדי?
<יוסי עדס:>
לא. אני אסביר. המענקים האלה ניתנים - - -

<היו"ר משה גפני:>
אני רק שואל משפטית. לפני שאתה מסביר, אני רק רוצה שנדע שבגולן אין ישוב חרדי, לא מועצה מקומית עם פחות מ-3,500 תושבים ולכן אתה יכול לתת שם לכולם. אם יש יעד שלא לתת לחרדים, בגולן זה בסדר. 

<יוסי עדס:>
המענקים האלה ניתנים כבר מזה כעשור היות ובעבר הסוכנות היהודית העבירה כספים לישובים. לרשויות מעבר לקו הירוק, היא לא העבירה ולכן הוחלט לתת מענקים לרשויות האלה על ידי המדינה. בשנים האחרונות עלתה הטענה שהסוכנות הפסיקה להעביר כספים כאלה ולכן נדרש לבחון את כל הנושא מחדש ולכן על פי העמדה המשפטית שקיבלנו, הנושא ייבחן. המענקים ניתנים בהיקף מופחת לעומת שנה שעברה אבל רק לאותן רשויות שניתן להן בשנה שעברה. לכן לא ניתן להוסיף ישובים חדשים השנה עד לסיום הבחינה.

<סתיו שפיר (המחנה הציוני):>
איך שנה שעברה? אמרת שזאת החלטת ממשלה מדצמבר.

<יוסי עדס:>
ההחלטה ניתנה גם בשנים קודמות, כל שנה באופן חד פעמי. הוחלט על כך מחדש באופן חד פעמי.

<היו"ר משה גפני:>
למה הלשכה המשפטית אמרה שלא להוסיף?

<יוסי עדס:>
הלשכה המשפטית אמרה שצריך לבחון את כל המושג הזה של המענק של התיישבות צעירה ולכן על מנת שלא לפגוע ברשויות שהתרגלו לקבל את המענק הזה, הוא יינתן בהיקף מופחת אבל רק לאותן רשויות שקיבלו בשנים קודמות ולא לרשויות חדשות.

<היו"ר משה גפני:>
מדובר על רמת הגולן?

<יוסי עדס:>
גם בגולן וגם ביישובי יו"ש. לכן גם בהחלטת הממשלה הנוכחית על יו"ש נאמר במפורש שהמענקים יינתנו רק לרשויותש שניתן להן בשנת 2014.

<סתיו שפיר (המחנה הציוני):>
הגולן קיבלו מענקים כאלה השנה?

<יוסי עדס:>
כן.

<סתיו שפיר (המחנה הציוני):>
באיזה סכום?

<יוסי עדס:>
20,400 מיליון שקלים.

<היו"ר משה גפני:>
למה אין על הגולן את ההגבלה כפי שיש ביהודה ושומרון?

<יוסי עדס:>
גם בגולן ניתן רק לאותם ישובים שניתן להם בשנה שעברה וגם בהיקף מופחת.

<היו"ר משה גפני:>
אני שואל שאלה ואני מבקש שתקשיב לשאלה שלי. שאלתי למה אין הגבלות בגולן כפי שיש ביהודה ושומרון? שתהיה מועצה אזורית, שתהיה רשות מקומית אבל עם פחות מ-3,500 תושבים. למה רק ביהודה ושומרון יש את המגבלה הזאת?

<יוסי עדס:>
אני לא יודע לענות על זה תשובה טובה.

<היו"ר משה גפני:>
מעניין אותי מי היועץ המשפטי שליווה אתכם. למה ביהודה ושומרון יש שתי הגבלות – האחת, מועצה אזורית, השנייה, ישוב עירוני עם פחות מ-3,500 תושבים? אני מתאר לעצמי מה היית מסביר אם היית מנסה להסביר. היית מתחיל להתבלבל עם העניין. לא שאלתי כי אני יודע מה תסבירו אבל יש הסבר לתופעה הזאת. הרי יושבים שם יועצים משפטיים והם לא ייתנו לכם לעשות מה שאתם רוצים. מעניין איפה גרים היועצים המשפטיים. למה בגולן אין את המגבלה הזאת של או מועצה אזורית או ישוב עם פחות מ-3,500 תושבים?

<יוסי עדס:>
אני לא יודע להגיד בדיוק איך זה נקבע.

<היו"ר משה גפני:>
אני לא יודע, זאת תשובה טובה אבל אם אתה הולך להסביר, תסביר.

<יוסי עדס:>
לא, אני לא הולך להסביר למה אלא אני הולך להסביר למה אני לא יודע לענות ומה הסטטוס של זה.

רשימת הרשויות האלה נקבעה לפני למעלה מעשור. באמת הטענות עלו למה ההקצאות נעשו בצורה כזאת ולמה רק לרשויות האלה.

<היו"ר משה גפני:>
למעלה מעשור?

<יוסי עדס:>
המענקים ניתנים.

<היו"ר משה גפני:>
עם המגבלות האלה?

<יוסי עדס:>
לגבי המגבלות אני לא יודע. רשימת הרשויות הזאת - - -

<היו"ר משה גפני:>
לא מעניין אותי רשימת הרשויות. אני לא מתעניין לא בצבע, לא בגיל ולא בשום דבר. למה אין את המגבלות שיש ביהודה ושומרון גם ברמת הגולן?

<יוסי עדס:>
אני לא יודע לענות על זה.

<היו"ר משה גפני:>
אני רוצה תשובה על זה.

<יוסי עדס:>
זה אחד הנושאים שהצוות אמור לבחון.

<היו"ר משה גפני:>
הצוות אמור לבחון, זה בסדר גמור. בכל שרשרת עשר השנים האלה לא היה איזה יועץ משפטי ישר אחד או יועצת משפטית ישרה אחת ששאלה או שאל למה אין מגבלות ברמת הגולן כפי שיש ביהודה ושומרון? זה אותו סעיף.

<יוסי עדס:>
היות והשאלה נשאלה על עצם המענקים, לא הגיעו לשאלה הזאת.

<מיקי לוי (יש עתיד):>
המגבלות על יהודה ושומרון נותנות יתרון ליהודה ושומרון?

<היו"ר משה גפני:>
לא נותנות שום דבר. ברמת הגולן אין ישובים חרדים, ביהודה ושומרון יש ישובים חרדים. יש שני ישובים חרדים גדולים ושם מספר התושבים הוא יותר מ-3,500 תושבים והוא לא מועצה אזורית. ברמת הגולן אין את זה. עשר שנים יושבים יועצים משפטיים ולא פותחים את הפה. יועצים משפטיים בשירות הממלכה.

<יוסי עדס:>
יותר מעשר שנים. אני לא יודע.

<היו"ר משה גפני:>
12 שנים. אני הולך לבדוק מי היו היועצים המשפטיים במשרד המשפטים בשנים האלה ומי היו היועצים המשפטיים במשרד האוצר ואיפה הם גרים.

<סתיו שפיר (המחנה הציוני):>
אני רוצה לשאול כמה שאלות. בקצרין יש 7,000 תושבים. איזה מענק היא קיבלה ומה היחס בין מספר התושבים לגודל המענק, אם בכלל יש יחס כזה כאשר משווים את זה למשל לאחת הרשויות המקומיות ביהודה ושומרון שקיבלה עכשיו מענק?

<יוסי עדס:>
אין לי כאן את ההקצאה של הגולן, קצרין ושאר הרשויות היות וזה לא על שולחן הוועדה, אבל אני יכול לבדוק ולחזור עם זה.

<היו"ר משה גפני:>
אם אתה יכול להביא את הנתונים.

<סתיו שפיר (המחנה הציוני):>
אתם עושים איזשהו סיכום של המענקים שמקבלים ביהודה ושומרון כאשר מחשבים גם את המענקים האלה, גם את המענקים הביטחוניים, גם את המענקים שמקבלים דרך החטיבה להתיישבות וגם את ההטבות שמקבלים מהכיוון של הטבות המס בגלל הקרבה לגבול? אתם עושים איזשהו חישוב של כמה בסוף יוצא שהם מקבלים? אני בטוחה שהעבודה הזאת, כמו העבודה עליה סיפרו לנו בשבוע שעבר, מבוססת כמובן על ידע מקצועי ועל חוות דעת מקצועיות שאמרו שצריך לתקצב לפי כמות מסוימת.
<היו"ר משה גפני:>
מי אומר את זה?

<סתיו שפיר (המחנה הציוני):>
בשבוע שעבר איתי אמר לנו שההעברות היו על בסיס ידע מקצועי.

<היו"ר משה גפני:>
החלטת להצחיק אותי היום? איזה עבודה מקצועית? איזה ידע?

<סתיו שפיר (המחנה הציוני):>
בהנחה שהייתה עבודה מקצועית.

<היו"ר משה גפני:>
הוא לא יודע לענות.

<סתיו שפיר (המחנה הציוני):>
אני רוצה לראות את העבודה המקצועית הזאת ולהבין כמה ישבו וחישבו שצריך להעביר עכשיו שישים מיליון שקלים ליהודה ושומרון ולהבין על מה זה מתבסס ואם זה גם מחשב את כל המענקים האחרים שהם מקבלים. יכול להיות שאנחנו נגלה בעבודה המקצועית שהם מקבלים חלילה במקום אחד יותר כסף מאשר מקבלים למשל בעוטף עזה. יכול להיות שלא נגלה את זה.

<היו"ר משה גפני:>
אני רוצה שתעבירו את העבודה המקצועית.

<מיקי לוי (יש עתיד):>
כולל תשתיות.

<היו"ר משה גפני:>
כולל תשתיות. מה שהכי נורא מבחינתי זה שבסוף אני אצביע בעד.

<סתיו שפיר (המחנה הציוני):>
אתה לא חייב. אפשר להצביע עכשיו ואתה תצביע בעד. אין בעיה, תצביע לפי הקואליציה.

<היו"ר משה גפני:>
לא, אני לא מצביע. אני רוצה את כל הניירות.

<סתיו שפיר (המחנה הציוני):>
נתתי לך גלגל הצלה. תצביע עכשיו ואתה יוצא בסדר וכולם יוצאים בסדר אבל ההעברה לא עוברת.

<היו"ר משה גפני:>
אני רוצה קודם את החומר.

<סתיו שפיר (המחנה הציוני):>
שאלה אחרונה. הגיעה אלינו ב-2013 ו-2014 העברה תקציבית למענק ביטחוני ליהודה ושומרון ואחר כך הסתבר בתחקיר בערוץ 2 שהכסף הזה עבר למועצת יש"ע לצורכי תעמולה ופרסום. בזמנו אני ביקשתי את שר האוצר לשעבר יאיר לפיד לבדוק מה קרה לדבר הזה ולדעתי העבודה הזאת הונחה תחת ידיו של מיקי לוי חברי והם החליטו שהמענקים הם לא חוקיים והובטח שזה יופסק. האם הדבר הזה נבדק ואכן הופסק או שאלה חלילה אותם מענקים?

<יוסי עדס:>
הנושא נבדק. לא נקבע לא חוקי. הנושא נבדק על ידי צוות של החשבת הכללית . אני אסביר איך עובד התהליך ומה נעשה בבדיקה שבוצעה. 

אכן נעשתה בדיקה על ידי אגף החשבת הכללית בנוגע למענקים שהועברו והאם הם משמשים באופן ישיר לפעילויות לא חוקיות. המסקנה הייתה שהם לא משמשים באופן ישיר לפעילות לא חוקית. מעבר לכך, המענקים ניתנים לרשויות מקומיות עבור תקציבם השוטף.

<סתיו שפיר (המחנה הציוני):>
לרשות מקומית אסור להעביר כספי מדינה לעמותה פרטית וזה על פי חוק.

<יוסי עדס:>
אני אסביר. אי אפשר לצבוע את כספי המדינה ככספים שהועברו לנושא מסוים היות וזה נכנס לכלל הכנסות הרשות. לא ניתן לבוא ולומר שכסף מסוים עבר.

<סתיו שפיר (המחנה הציוני):>
זה לא נכון. נחשף פרוטוקול ממועצת אפרת – וזה בתקופה שנפתלי בנט היה יושב ראש מועצת יש"ע – ובו היה כתוב שיש לנו הסכם עם הממשלה.

<היו"ר משה גפני:>
אומרים לי שערוץ 2 רוצים ראיון אתי על ההעברות.

<סתיו שפיר (המחנה הציוני):>
מעולה.

<היו"ר משה גפני:>
מה מעולה? את ארגנת את זה. אני יוצא מזה רע.

<סתיו שפיר (המחנה הציוני):>
למה שתצא רע? תגיד את מה שאתה חושב ומה שאתה מאמין בו.

<מיקי לוי (יש עתיד):>
אתה תצא מצוין.

<סתיו שפיר (המחנה הציוני):>
דבר מלבך ותגיד את מה שאתה מאמין בו. תמיד הכי טוב להגיד את האמת.

<מיקי לוי (יש עתיד):>
תגיד שאתה שומר הסף.

<היו"ר משה גפני:>
אם אני אומר את האמת, הקואליציה מתפרקת.

<סתיו שפיר (המחנה הציוני):>
יכול להיות שהיא צריכה להתפרק אבל זאת האמת. כולם כאן יודעים שצריך לשנות את השיטה. תגיד את זה ונשנה אותה אחת ולתמיד.

<היו"ר משה גפני:>
כשהייתי בישיבה אמרו לו לומר את האמת. אז בישיבה אמרתי את האמת. עד שהגעתי לכאן ואז אמרו לי שאין בכניסה בפולומבו את השלט מדבר שקר תרחק.

<סתיו שפיר (המחנה הציוני):>
אני אארגן שלט ואשים בכניסה.

<היו"ר משה גפני:>
יוסי, אפילו אם אני אצביע בעד, אני רוצה את כל החומר.

<סתיו שפיר (המחנה הציוני):>
פורסם פרוטוקול והוא נחשף לתקשורת. לפי הפרוטוקול במועצת אפרת ישבו ודיברו על הסכם שהמדינה מעבירה כסף ל"מענקים ביטחוניים" ביהודה ושומרון והרשויות ביהודה ושומרון מעבירות שמונים אחוזים מהמענק הזה לעמותת מועצת יש"ע לצורכי פרסום. רשות שלא מעבירה את המענק, לא מקבלת אותו מהמדינה. כלומר, היה דיל פוליטי. נפתלי בנט ישב כיושב ראש מועצת יש"ע בזמנו ולא יכול להיות שבמשרד האוצר איכשהו פספסו את הפרוטוקול הזה כאשר החליטו שהכסף לא עובר לעמותות פרטיות ושלא כחוק ושהוא לא צבוע. אמרת לי לא צבוע ועובדה, הוא צבוע.
<יוסי עדס:>
הטענה הזו עלתה.

<מיקי לוי (יש עתיד):>
שאלת המשך. יש כסף מדינה שעובר לעמותות על פי ידיעתכם?

<יוסי עדס:>
אני מסביר. אני לא מכיר שום הסכם כזה בין המדינה לרשויות.

<היו"ר משה גפני:>
תבדוק את זה ותן תשובה.

<סתיו שפיר (המחנה הציוני):>
אז מה היה הצוות הזה? הצוות התבסס על התחקיר.

<יוסי עדס:>
נמצא כאן גם נציג משרד הפנים.

<היו"ר משה גפני:>
אין בעיה. תבדקו את זה עוד פעם. אל תיתן תשובה בשליפה. אתם לא חייבים לדעת את זה.

<יוסי עדס:>
אני אומר שהנושא כבר נבדק.

<היו"ר משה גפני:>
תבדקו שוב.

<סתיו שפיר (המחנה הציוני):>
הנושא נבדק על בסיס התחקיר. אתה לא יכול להגיד שלא היה דיל כשיש דיל שמדבר על זה שהכסף צבוע.

<יוסי עדס:>
הנושא נבדק על ידי החשבת הכללית והיא הגיעה למסקנה שלא נמצא ממש בטענות האלה. הרשויות לא חויבו להעביר את הכסף ולא היה סיכום.

<היו"ר משה גפני:>
מי אמר את זה?

<יוסי עדס:>
הצוות של החשבת הכללית.

<סתיו שפיר (המחנה הציוני):>
מיקי לוי אמר בזמנו משהו אחר.

<מיקי לוי (יש עתיד):>
חלק מהדברים הועברו בגלל ראש מועצת יש"ע לחקירת משטרה.

<היו"ר משה גפני:>
לא ראש מועצת יש"ע.

<סתיו שפיר (המחנה הציוני):>
זה לא קשור לראש מועצת יש"ע. 

<היו"ר משה גפני:>
אני מבקש לקבל את כל החומר. אנחנו לא יכו לים ליהנות כל כך הרבה.

<מיקי לוי (יש עתיד):>
אני מציע לך לסגור את הדיון הזה.

<היו"ר משה גפני:>
לא. יש בחוברת השנייה פנייה עם דברים דתיים.

<סתיו שפיר (המחנה הציוני):>
אבל למה לא להצביע?

<היו"ר משה גפני:>
פניות 142 עד 143.

<יובל טלר:>
רפרנט המשרד לשירותי דת. הפנייה נועדה לתקצוב הוצאה בסך חמישה מיליון שקלים. הפנייה עוסקת במשרד לשירותי דת וברבנות הראשית, יחידת הסמך של המשרד. הפנייה נועדה לתקצוב הוצאה בסך חמישה מיליון שקלים בהתאם להחלטת ממשלה 674 בנושא יישום הסכמים קואליציוניים לצורך מיזם לחיזוק הזהות היהודית בתפוצות באמצעות בירור יהדות. בהתאם להסכם הקואליציוני הכסף הזה היה אמור להיות מוקצה וטרם הוקצה.

<היו"ר משה גפני:>
איזה הסכם קואליציוני? עם מי?

<יובל טלר:>
לדעתי עם הבית היהודי.

<היו"ר משה גפני:>
מה זה לדעתך? זה בסדר, אני אתמוך בזה, אבל תגיד לי עם מי. זה הסכם קואליציוני עם יהדות התורה?

<יובל טלר:>
זה נמצא בתוך החלטת הממשלה.

<היו"ר משה גפני:>
זה הסכם קואליציוני עם יהדות התורה ואני לא יודע על כך?

<יובל טלר:>
אמרתי שלדעתי זה עם הבית היהודי.

<היו"ר משה גפני:>
חמישה מיליון שקלים. למה?

<יובל טלר:>
למיזם לחיזוק הזהות היהודית.

<היו"ר משה גפני:>
זה מופיע בהסכם הקואליציוני.

<יובל טלר:>
זה גם מופיע בהחלטת הממשלה 674. מדובר בבירור יהדות.

<סתיו שפיר (המחנה הציוני):>
איזה סוג של זהות?

<היו"ר משה גפני:>
לא יודע. אין לי מושג. אני לא מתעניין בזהות.

<יובל טלר:>
מדובר בבירור יהדות. הכסף עובר למערך הגיור לצורך תמיכה בבירור יהדות של אנשים שמוטל ספק ביהדותם.

<היו"ר משה גפני:>
זה הסעיף הזה?

<יובל טלר:>
כן. 

<היו"ר משה גפני:>
אבל יש שם סעיף לגיור.

<יובל טלר:>
הגיור היום מהווה חלק מהמשרד לשירותי דת. 

<היו"ר משה גפני:>
האמת היא שבדת אני לא מבין, אז תגיד.

<יובל טלר:>
בנוסף הפנייה נועדה לתקצוב הרשאה להתחייב בסך 600 אלף שקלים עבור יישום הסכם קואליציוני שהוקרא כאן בוועדת הכספים. עם ההחלטה על ההסכם, התקציב הוקצה. עם זאת, מדובר בתקציב פיתוח, מתוקצב המזומן עבורו אבל לא תוקצבה הרשאה להתחייב ועכשיו מתוקצבת ההרשאה להתחייב בהתאם לקול קורא שהמשרד מבצע.

<סתיו שפיר (המחנה הציוני):>
מי הגופים שמקבלים?

<יובל טלר:>
כרגע אין גופים. ברגע שמגיע תקציב, המשרד מפעיל את הקול קורא ואז מקצה את התקציבים בהתאם.

בנוסף לכך תקצוב הוצאה מותנית בהכנסה של 3.3 מיליון שקלים. המשרד במסגרת האחריות שלו על המרכז למקומות קדושים מקבל הכנסות מקופות צדקה. ההכנסות האלה מיועדות לפעולות רווחה שהמשרד מתקצב עבור גופים חיצוניים. צפי ההכנסות היה נמוך יותר אבל יש גידול בהכנסות ולכן מתבקש כאן להגדיל את ההוצאה המותנית בהכנסה.

בנוסף לכך ביצוע התאמות בתקציב המשרד בהתאם לביצוע בפועל, גם בנושאי שכר וגם בנושאים שהמשרד רוצה לבצע ביניהם תמיכה לצורך השלמת פעילות התמיכה בשנת השמיטה עבור גופים שפעלו ועדיין פועלים היום וכן לחיזוק המרכז למקומות קדושים.

<מיקי לוי (יש עתיד):>
כמה הייתה הוצאה מותנית בהכנסה מקופות צדקה ב-2014? הרי זה הבסיס של כל החישוב.

<יובל טלר:>
אני אבדוק את המספר.

<מיקי לוי (יש עתיד):>
איך נקבע סכום כזה? למה? 

<יובל טלר:>
הסכום עכשיו הוא לפי ההכנסות בפועל. היום רואים מה היו ההכנסות.

<מיקי לוי (יש עתיד):>
אני שואל מה היו ההכנסות. הכנסות בפועל ב-2015?

<יובל טלר:>
כן.

<מיקי לוי (יש עתיד):>
היו שלושה מיליון שקלים?

<יובל טלר:>
אלה שלושה מיליון נוספים. זה 3.3 מיליון שקלים נוספים. בפרקטיקה ההכנסות האלה התקבלו והמשרד לא יכול לרשום את ההכנסות האלה.

<סתיו שפיר (המחנה הציוני):>
הכסף של הזהות היהודית בסעיף 0453?

<יובל טלר:>
לא. 046207.

<סתיו שפיר (המחנה הציוני):>
אבל כספים של הסכמים קואליציוניים אתם עשיתם בהתאמות האחרונות של התקציב.

<יובל טלר:>
לא מדובר בזהות יהודית אלא מדובר בבירור יהדות ולכן אגף הגיור עושה את זה.

<סתיו שפיר (המחנה הציוני):>
ההסכם הקואליציוני הוא על זהות יהודית.

<יובל טלר:>
ההסכם הקואליציוני הוא על חיזוק הזהות היהודית באמצעות בירור יהדות. כך זה גם נכתב בהחלטת הממשלה.

<סתיו שפיר (המחנה הציוני):>
היה הסכם קואליציוני בתקציב האחרון שהבאתם לנו בנובמבר.

<יובל טלר:>
נכון. 

<סתיו שפיר (המחנה הציוני):>
למה זה בא שוב?

<יובל טלר:>
אני מסביר. ספציפית לגבי חמישה מיליון שקלים אלה היה ספק איך הם הולכים לצאת, דרך איזה משרד ולכן התקציבים האלה לא הוקצו. 

<סתיו שפיר (המחנה הציוני):>
זה לא חמישה מיליון אלא 7.2 מיליון.

<יובל טלר:>
לא. יש חמישה מיליון שקלים שכמו שאת רואה מגיעים מחוץ לסעיף. 

<היו"ר משה גפני:>
היא אומרת שיש את מערך הגיור עם 7.2 מיליון שקלים.

<יובל טלר:>
מה שמערך הגיור מקבל ככסף נוסף, אלה התאמות בתקציב השכר. זה הביצוע בפועל של תקציב השכר שהיה גבוה יותר.

<סתיו שפיר (המחנה הציוני):>
למה חמישה מיליון השקלים האלה לא נכנסו לעדכון האחרון של התקציב?

<יובל טלר:>
כי לא היה ברור דרך מי זה הולך לצאת. מי הגוף שיכול להפעיל את הפעילות הזאת.

<היו"ר משה גפני:>
תודה רבה. לא הבנו אבל תודה רבה.

פניות 175 עד 182, עוד פעם בתי חולים ממשלתיים. זה מה שמיקי אמר קודם על בריאות הנפש. הגענו לזה.

<מיקי לוי (יש עתיד):>
הנה, אתה רואה, זה כפול. 

<היו"ר משה גפני:>
זה לא יהיה ב-2016. תרשמו לכם. בלי נדר ובעזרת השם. 

<סתיו שפיר (המחנה הציוני):>
ב-2016 הם יגידו לך שאולי הם יוכלו ב-2017 כי על 2016 כבר הצבענו.
<היו"ר משה גפני:>
בעזרת השם אני אהיה כאן והכול יהיה בסדר. או שנתקפל או שהם יתקפלו.

<אורן גבע:>
הפנייה נועדה להוסיף תקציב למשרד הבריאות בסך של 467 מיליוני שקלים. הפנייה נועדה לנושאים הבאים.
<היו"ר משה גפני:>
עדס, סליחה רגע, את הסעיף ההוא אני לוקח מאוד מאוד ברצינות. אני כנראה אצביע בעדו כי אני אהיה מחויב לקואליציה. אני רוצה עד הפרט האחרון. אם אין יועצים משפטיים שעושים שם עבודה, אני אעשה את העבודה. לכן למדתי משפטים.

<אורן גבע:>
הפנייה נועדה להגדיל תקציב בתי החולים הממשלתיים כפי שדנו קודם ב-169 מיליון שקלים. לתת תמיכה לבתי חולים ציבוריים לא ממשלתיים בסך של 164 מיליון שקלים. תוספת לפיתוח מערכות מחשוב של בתי חולים בסך 52.5 מיליון שקלים. תוספת לטיפול בריאותי מקדם בילדים אוטיסטים בסך של 10.9 מיליון שקלים. ביצוע פעולות נוספות למערכת הבריאות בסך 11.7 מיליון שקלים. 

כמו כן הפנייה עוסקת בשינויים פנימיים.

<סתיו שפיר (המחנה הציוני):>
את מה שכתוב בדף ההסבר, קראנו. 

<אורן גבע:>
אני אוסיף פרטים. כאשר מדובר על הגדרת תקציבי בתי חולים ותמיכה בבתי חולים ציבוריים, מדובר על נושאים כמו מענקים לרופאים במקצועות שיש בהם חוסר או בפריפריה. מדובר בתמיכה בפגיות בבתי חולים. כאשר מדובר על ביצוע פעולות נוספות, מדובר על תקציב נוסף למד"א. יש גם MRI בתוך התמיכות בבתי החולים. פיתוח מערכות מחשוב, מדובר על יצירת תיק קליני ממוחשב שיאפשר טיפול רפואי יותר טוב ומעקב אחרי החולה.

<סתיו שפיר (המחנה הציוני):>
אני מסיקה מדבריך שכל הדברים האלה הם חדשים ולא מתוכננים. הם הגיעו אחרי התקציב. כלומר, בחודש האחרון.

<אורן גבע:>
זה תלוי בנושא. למשל בתחום המענקים - - -

<סתיו שפיר (המחנה הציוני):>
על MRI אני זוכרת שהשר ליצמן דיבר כבר מזמן.

<אורן גבע:>
אני אתן דוגמה. במענקים לרופאים, זה מתוקצב לפי ביצוע. כלומר, זה שכר שמשולם לרופאים שהולכים ועושים התמחות במקצוע נדרש או בפריפריה או משהו בסגנון הזה. לכן קשה לחזות מראש כמה רופאים ילכו לכל בית חולים או לכל מקצוע ולכן אנחנו צריכים להתאים את התקציב למה שקרה בפועל.

<היו"ר משה גפני:>
למה אתם מורידים כל כך הרבה כסף ממשרד - - -

<סתיו שפיר (המחנה הציוני):>
מה זה הקיצוצים בעידוד תעסוקת הורים?

<היו"ר משה גפני:>
רגע. לאט לאט. אל תרוצי מהר.

<סתיו שפיר (המחנה הציוני):>
זאת אותה פנייה. בעידוד תעסוקה של אוכלוסיות ייעודיות, חרדים, ערבים, קיצוץ של 66 מיליון שקלים?

<דניאל סוצ'י:>
אני רפרנט תעסוקה. 

<היו"ר משה גפני:>
מה יש לכם נגד הערבים?

<סתיו שפיר (המחנה הציוני):>
העבירו להם תשעה מיליון שקלים.

<דניאל סוצ'י:>
גם תקציבי החרדים וגם תקציבי הערבים - - -

<היו"ר משה גפני:>
עזוב את החרדים. החרדים לא מעניינים אף אחד. תתייחס לערבים.

<דניאל סוצ'י:>
גם תקציבי החרדים וגם תקציבי הערבים הם תקציבי הרשאה להתחייב. 

<היו"ר משה גפני:>
עזוב את החרדים. עוד יגידו שאני דואג לחרדים. לא דואג להם.

<דניאל סוצ'י:>
אין שום פגיעה בפעילות. תקציב הערבים הוא תקציב הרשאה להתחייב שניתן למרכזי הכוון רב שנתי.
<סתיו שפיר (המחנה הציוני):>
לא כתוב כאן. אתה לא מקצץ מההרשאה להתחייב.

<דניאל סוצ'י:>
אני מקצץ במזומן. לא בהרשאה להתחייב.

<סתיו שפיר (המחנה הציוני):>
במזומן. לא נתת להם הרשאה להתחייב.

<דניאל סוצ'י:>
ניתנה הרשאה להתחייב רב שנתית לטובת מרכזי הכוון.

<סתיו שפיר (המחנה הציוני):>
איפה זה מופיע?

<דניאל סוצ'י:>
לא בשנת 2015. זה בגין הרשאות עבר.

<סתיו שפיר (המחנה הציוני):>
שנת 2015 הסתיימה. אתם הגעתם למסקנה שב-2015 ניתן לקצץ עכשיו רטרואקטיבית 121 מיליון שקלים מסבסוד של מעונות יום ועוד 66 מיליון שקלים מעידוד תעסוקה של חרדים, ערבים ובעלי מוגבלויות?

<דניאל סוצ'י:>
שני הסעיפים, כן. אין פגיעה בפעילות. לגבי סבסוד שהות ילדים, מדובר על בינוי מעונות יום. האומדן של משרד הכלכלה בעת בניית התקציב היה גבוה יותר מהסכום שיצא בפועל.

<סתיו שפיר (המחנה הציוני):>
איך זה יכול להיות? בנובמבר הגיע התקציב. איך יכול להיות שהאומדן היה גבוה יותר ממה שקרה ב-2015?

<דניאל סוצ'י:>
האומדן בעת בניית התקציב החל ממשרד הכלכלה, החל מחודש מאי, הוגש לכנסת בחודש אוגוסט. 

<סתיו שפיר (המחנה הציוני):>
עוד קיצוץ של 69 מיליון שקלים מהכשרה מקצועית.

<היו"ר משה גפני:>
אני מבקש, ברשותך, להגיד מה יורד ממשרד הכלכלה. 300 מיליון שקלים. אני מדבר על הסכומים הגדולים. עידוד תעסוקת הורים באמצעות סבסוד מעונות, משפחתונים וצהרונים – יורדים 121 מיליון שקלים. עידוד תעסוקת אוכלוסיות ייעודיות - יורדים 61.5 מיליון שקלים, הכשרה מקצועית מבוגרים ובתי ספר – יורדים 70 מיליון שקלים. אני מדלג על סכומים קטנים. הכשרת נוער, בתי ספר מקצועיים – יורדים 38 מיליון שקלים, הכשרת הנדסאים וטכנאים, עתודה ליישום מדיניות – ארבעה מיליון. זה לא הרבה כסף ואפשר להסתדר עם זה. 

על הדברים האלה שיורדים, מה זה?

<דניאל סוצ'י:>
אני אענה על עיקר הסעיפים.

<היו"ר משה גפני:>
אני בעד להעביר לבתי החולים ואני בעד בריאות הנפש אבל למה מורידים משם? אני רציתי להגיד היכן להוריד אבל התחרטתי.

<דניאל סוצ'י:>
סבסוד שהות ילדים במעונות יום, מדובר בתקנות הרשאה להתחייב לבינוי מעונות יום. 

<היו"ר משה גפני:>
לא בינוי. לא כתוב כך.

<סתיו שפיר (המחנה הציוני):>
לא. מדובר על מזומן. פעם אחת אתה אומר דבר אחד ופעם שנייה אתה אומר דבר שני. אמרת שמדובר על המזומן שלהם.

<דניאל סוצ'י:>
המזומן בגין ההרשאה לבינוי המעונות. האומדן של משרד הכלכלה של המזומן היה יותר נמוך ולכן זה הביצוע בשנה הבאה.

<סתיו שפיר (המחנה הציוני):>
אתה רוצה להגיד לי שעכשיו במהלך השנה עת היה תקציב של אחד חלקי 12, כל המוסדות האלה של מעונות היום, של עידוד תעסוקה, לא היו להם שום פניות אליכם, לחשבת הכללית, לא לוועדת חריגים, הכול היה מצוין, היה להם תקציב סגור טוב והם לא ביקשו שום דבר ועכשיו עוד גיליתם שיש להם עודף. זה מה שאתה אומר לוועדה?

<דניאל סוצ'י:>
אני אומר שבמסגרת ועדת חריגים, הייתה בקשה ל-203 מיליון שקלים להרשאה להתחייב. בפועל הם חייבו את הכסף יותר מאוחר מכפי שהם קיוו לחייב אותו ולכן המזומן בגין אותן הרשאות. ההרשאה שניתנה, ניתנו 203 מיליון שקלים לבינוי מעונות יום. הסכום השנה, לא בגין הרשאות קודמות, הסכום שהם העריכו שיצא היה גבוה יותר מכפי שיצא בפועל.
<סתיו שפיר (המחנה הציוני):>
הסכום היה 203 מיליון שקלים.

<דניאל סוצ'י:>
בהרשאה, בלי קשר להרשאות עבר שניתנו בוועדת טרכטנברג להרשאות קודמות.

<סתיו שפיר (המחנה הציוני):>
היו 203 שקלים שקיבלו בוועדת חריגים.

<דניאל סוצ'י:>
נכון. זה גם קיים - - -

<סתיו שפיר (המחנה הציוני):>
והם ניצלו את כל הכסף.

<דניאל סוצ'י:>
הם לא ניצלו את הכסף. הם התחייבו על הכסף. 

<סתיו שפיר (המחנה הציוני):>
אבל הם התחייבו לגבי כל הכסף.

<דניאל סוצ'י:>
נכון.

<סתיו שפיר (המחנה הציוני):>
עכשיו אתה רוצה להוריד להם 121 מיליון שקלים.

<דניאל סוצ'י:>
אני לא מוריד להם.

<סתיו שפיר (המחנה הציוני):>
למרות שהם התחייבו.

<דניאל סוצ'י:>
אני לא מוריד להם שום דבר. אני חוזר על המשפט. לא פוגע להם בפעילות. ההרשאה חויבה, המזומן יינתן בשנים הבאות כאשר הכסף יצא בפועל.

<סתיו שפיר (המחנה הציוני):>
אני לא יודעת מה זה לא פוגע בהם בפעילות. אני יודעת מפניות שהגיעו אלי שמאוד נפגעה להם הפעילות בשנה האחרונה. איך אתה לא פוגע להם בפעילות?

<דניאל סוצ'י:>
למי את יודעת שנפגעה הפעילות?

<סתיו שפיר (המחנה הציוני):>
לא קיבלו תקציבים.

<דניאל סוצ'י:>
מי? בינוי מעונות יום? אני לא מכיר דבר כזה.

<סתיו שפיר (המחנה הציוני):>
אתה העברת להם העברה בוועדת חריגים? תקצבת.

<דניאל סוצ'י:>
אני לא מוריד. אני חוזר על ההפרדה בין בינוי, שאלה תקנות הרשאה, ההרשאה חויבה.

<סתיו שפיר (המחנה הציוני):>
זה סבסוד. זה לא בינוי. שהות במעונות יום.

<דניאל סוצ'י:>
יש את התכנית הכוללת, בתוכה יש בינוי מעונות יום.

<סתיו שפיר (המחנה הציוני):>
כל ה-121 מיליון שקלים זה הבינוי?

<דניאל סוצ'י:>
מרבית הסכום.

<סתיו שפיר (המחנה הציוני):>
והבינוי לא מתעכב.

<דניאל סוצ'י:>
מה זה לא מתעכב? הבינוי תלוי ביצוע. מתעכב בהשוואה למה?

<סתיו שפיר (המחנה הציוני):>
אמרת שהם כבר התחייבו. 

<דניאל סוצ'י:>
התחייבו על כלל הסכום. נכון.

<סתיו שפיר (המחנה הציוני):>
האם יש עכשיו מצב שהם לא יכולים לשלם?

<דניאל סוצ'י:>
לא.

<סתיו שפיר (המחנה הציוני):>
איך אין מצב כזה אם קיצצת להם?

<דניאל סוצ'י:>
כי אין מצב כזה.

<סתיו שפיר (המחנה הציוני):>
בעידוד תעסוקה, אותה תשובה?

<דניאל סוצ'י:>
אותה תשובה. 

<סתיו שפיר (המחנה הציוני):>
לא היו פניות? הכול היה בסדר? יש להם את כל התקציב?

<דניאל סוצ'י:>
נכון.

<סתיו שפיר (המחנה הציוני):>
שום דבר לא נגרע מהם.

<דניאל סוצ'י:>
נכון.
<סתיו שפיר (המחנה הציוני):>
צר לי, אבל זה נשמע לי מאוד תמוה. הכשרה מקצועית למבוגרים, קיצוץ של שבעים מיליון שקלים.

<היו"ר משה גפני:>
אני רוצה תשובות על כל השאלות שנשאלו כאן לגבי משרד הכלכלה. אני מבקש תשובות.

<סתיו שפיר (המחנה הציוני):>
הכשרת נוער, 38 מיליון שקלים.

<היו"ר משה גפני:>
תשובות. בוודאי אני רוצה תשובה לגבי הכשרת נוער. אני לא אצביע עכשיו.
<דניאל סוצ'י:>
אין בעיה. אני עניתי. לגבי סבסוד שהות ילדים, מדובר על תקנות.

<היו"ר משה גפני:>
לא, זה לא בסדר. יש שם דברים שירדו. 

<סתיו שפיר (המחנה הציוני):>
מינהל השירות הלאומי, על מה ירדו 38 מיליון שקלים?

<היו"ר משה גפני:>
אני רוצה תשובה על כל ההפחתה.

<סתיו שפיר (המחנה הציוני):>
הוא לא התייחס לשירות הלאומי. 38 מיליון שקלים של שירות לאומי, גם זה משהו שתכננתם לבנות והכול בסדר?

<אורי שיינר:>
התקציב של שירות לאומי בפניית עודפים שהגיעה אליכם לפני שבועיים, הועברו סדרי גודל של שישים מיליון שקלים עודפים. הוועדה העירה לגבי מקומות רבים בהם היו עודפים מחויבים גדולים והביאה לעבודה מקצועית מאוד רצופה יחד עם המשרדים כדי לנסות להקטין את שיעור העודפים המחויבים. כאן בעצם הכסף הזה הוא כסף שמחויב עבור תשלומים בחודשים הבאים.

<היו"ר משה גפני:>
אני רוצה תשובה מסודרת על כל ההפחתות האלה כולל על השירות הלאומי כי אנחנו לא מבינים.

<סתיו שפיר (המחנה הציוני):>
אבל שיגיד גם משהו על הכשרת הנדסאים כי זה מאוד מעניין. איך אתם מקצצים עכשיו מהכשרת הנדסאים?

<אורי שיינר:>
התקציב בשנת 2016 של השירות הלאומי יגדל בסדר גודל של 35 מיליון שקלים, בין היתר הרעיון היה שבמקום להעביר את העודפים, להסדיר את זה פעם אחת ולתמיד בבסיס התקציב.

<סתיו שפיר (המחנה הציוני):>
כבר העברתם את העודפים.

<אורי שיינר:>
אני מדבר על העודפים מ-2015 ל-2016 ולא מ-2014 ל-2015.

<היו"ר משה גפני:>
האמת היא שמה שהיא שואלת, זאת שאלה מאוד חשובה. פעם ראשונה היא שואלת את השאלה הזאת. אני רוצה תשובה מסודרת לפני ההצבעה. 

<סתיו שפיר (המחנה הציוני):>
היה לנו ריב גדול כאן על תוספת לאחד המגזרים הכי מקופחים בחברה הישראלית של תשעה מיליון שקלים, למגזר הערבי, וגם כאן לא היו תשובות. עכשיו אתם מקצצים 66 מיליון שקלים באותו מגזר כאשר גם שירות לאומי נוגע למגזר הערבי.

<אורי שיינר:>
זה לא מקוצץ.

<סתיו שפיר (המחנה הציוני):>
כל זה בזמן שמדברים על תוספות. נורא קל לדבר על תוספות.

<אורי שיינר:>
לא מקוצץ. 

<סתיו שפיר (המחנה הציוני):>
בטעות יש מינוס ליד הסכום אבל למעשה מדובר בתוספת. המינוס הוא טכני .

<היו"ר משה גפני:>
שאלה טובה.

פניות 183 עד 190. מורידים 14 מיליון מפיתוח משרד ראש הממשלה? זה כולל את המטוס?

<ניר אמסל:>
לא. אין קשר למטוס או למשהו אחר. הפנייה התקציבית הזאת מבקשת לעשות מספר שינויים בסעיף 04. הפנייה הזאת נוגעת למספר גופים ומשרדים ששותפים לסעיף הזה. בין היתר יש לנו את מינהלת תנופה שאנחנו צריכים להשלים תקציב מזומן בהתאם לביצועים בפועל. מינהלת תנופה בעצם משלמת תשלומים בהתאם לחוק ההתנתקות עבור פיצויים למפונים וזה גם מתקצב אותה בהרשאה להתחייב עבור התקשרויות להסכמי העתקה.
<היו"ר משה גפני:>
אתם מורידים 16.700 מיליון מגמלאות.

<ניר אמסל:>
אנחנו מעבירים 16.7 מיליון ממינהלת הגמלאות לנציבות שירות המדינה. זה מועבר לצורך יישום רפורמה בשירות המדינה.

<עליזה לביא (יש עתיד):>
מה זה הרפורמה בשירות המדינה?

<ניר אמסל:>
נמצאת כאן רויטל שהיא מנהלת התקציבים של נציבות שירות המדינה והיא תוכל אחר כך לפרט יותר אבל בגדול זאת בנייה של ההון האנושי בשירות המדינה, הדרכות של משרדים לצורך שיפור קליטה, הערכות עובדים.

<היו"ר משה גפני:>
מה זה סיוע לעסקים לשם אתם מעבירים 26 מיליון שקלים?

<ניר אמסל:>
מאיזה סעיף?

<היו"ר משה גפני:>
040612.

<ניר אמסל:>
מינהלת תנופה.

<היו"ר משה גפני:>
מה זה הסיוע לעסקים?

<יאיר וולף:>
אגף התקציבים, מינהלת תנופה. 

<היו"ר משה גפני:>
אתה במינהלת תנופה?

<יאיר וולף:>
עדיין, עד סוף השנה. לקראת סגירת תנופה אנחנו עושים מאמץ עילאי להגיע להסכמה עם מקסימום תביעות במסגרת התביעות שיש עדיין.

<היו"ר משה גפני:>
זה סיוע לעסקים.

<יאיר וולף:>
סיוע לעסקים.

<היו"ר משה גפני:>
עדיין יש?

<סתיו שפיר (המחנה הציוני):>
כמה יש ואיזה תביעות?

<יאיר וולף:>
תביעות ישנות.

<סתיו שפיר (המחנה הציוני):>
בסך הכול עברו עשר שנים. אף אחד לא ציפה שתצליחו לטפל בזה כל כך מהר.

<היו"ר משה גפני:>
המדינה כשה בעניין הזה.

<סתיו שפיר (המחנה הציוני):>
פשוט בושה שאין כדוגמתה. 400 משפחות בלי בית ולא מצליחים לטפל עשר שנים בתביעות של עסקים.

<יאיר וולף:>
עדיין ישנם נושאים בהם אנחנו מטפלים. נושאים מורכבים כמו בזק, אגד, פלאפון, סלקום.

<סתיו שפיר (המחנה הציוני):>
תסביר לי איך אתם עדיין מטפלים בזה ואיך זה לא הסתיים.

<יאיר וולף:>
עד עכשיו טיפלו בעיקר בעסקים הקטנים, קרי, אותם עסקים של בעלי המשפחות. ברגע שהסתיימו רוב התביעות או כמעט כל התביעות הפרטיות של העסקים הפרטיים והחקלאים הפרטיים, עברו לטפל בתביעות הגדולות שהן התביעות שנמצאות בבית משפט. בית משפט החזיר אותן חזרה לוועדה המיוחדת.

<סתיו שפיר (המחנה הציוני):>
כמה שנים בבית משפט?
<יאיר וולף:>
אני לא אחראי על בתי המשפט.

<סתיו שפיר (המחנה הציוני):>
כשאתם התחלתם לטפל בדבר הזה עוד עם סלע, מה היה התכנון? בתוך כמה זמן אתם ציפיתם להשיב לכל הפניות?

<יאיר וולף:>
מדינת ישראל מטפלת בזה במשך עשר שנים ברציפות ללא הפסקה.

<סתיו שפיר (המחנה הציוני):>
וללא הצלחה.

<יאיר וולף:>
לא יודע אם ללא הצלחה. ברוך השם הצלחנו. לא נשארו הרבה תיקים ואנחנו נמשיך לטפל בהם. את ימית לקח שלושים שנים לסיים ואת גוש קטיף לקח בינתיים עשר שנים. להערכתי עוד כשנה וחצי יסיימו את הכול.

<סתיו שפיר (המחנה הציוני):>
כמה נשארו?

<יאיר וולף:>
בביצועים לעסקים בתיקים, מספר תיקים. אין לי כאן את הנתון של מספר התיקים המדויק. כ-300 תיקים נשארו בפרטיים.

<סתיו שפיר (המחנה הציוני):>
300 תיקים של עסקים?

<יאיר וולף:>
שחזרו מבתי משפט ועכשיו ממשיכים לטפל בהם.

<סתיו שפיר (המחנה הציוני):>
מתוך כמה תיקים?

<יאיר וולף:>
מתוך עשרים ומשהו אלף.

<סתיו שפיר (המחנה הציוני):>
300 תיקים במשך עשר שנים לא מסתיים הטיפול בהם.

<יאיר וולף:>
חזרו מבתי משפט.

<סתיו שפיר (המחנה הציוני):>
מה הסכום הכולל?

<יאיר וולף:>
זה תלוי. זה עניין של בתי המשפט. צריך להבין את הנוהל. ברגע שאדם קיבל תשובה שלילית, הוא הולך לבית משפט. 

<סתיו שפיר (המחנה הציוני):>
אני מכירה את הנוהל היטב. מה הסכום הכולל?

<יאיר וולף:>
בית המשפט מחזיר את זה לוועדה והוועדה ממשיכה לדון. 

<סתיו שפיר (המחנה הציוני):>
מה הסכום הכולל של הבקשות?

<יאיר וולף:>
נכון להיום, סך כל הבקשות שנמצאות פתוחות הוא כשמונה וחצי מיליון שקלים בתחום הפיצויים.

<סתיו שפיר (המחנה הציוני):>
ה-12 מיליארד שהועברו למינהלת סלע ותנופה בעקבות ההתנתקות כוללים את התביעות של העסקים?

<יאיר וולף:>
לא הועברו 12 מיליארד שקלים.

<סתיו שפיר (המחנה הציוני):>
זה כתוב במחשב באתר של החשבת.

<יאיר וולף:>
בתקציב יש 12 מיליארד, בביצוע יש שמונה וחצי מיליארד. זה קודם כל בשביל הנתון. אם תחשיבי את הביטחון שהוא 2.5 מיליארד שקלים לטובת הפינוי, אז את מגדילה את הנתון.

<סתיו שפיר (המחנה הציוני):>
זה לא קשור לפינוי, ה-12 מיליארד. לא בנתונים של החשבת הכללית.

<יאיר וולף:>
מינהלת תנופה בשנת 2006 העבירה כהשתתפות למשרד הביטחון 2.5 מיליארד שקלים עבור אותו נושא.

<סתיו שפיר (המחנה הציוני):>
לא כחלק מה-12 מיליארד.

<יאיר וולף:>
כן כחלק מה-12 מיליארד. זה היה רק תקציבי ולא ביצועי.

<סתיו שפיר (המחנה הציוני):>
זה לגבי 2.5 מיליארד. איפה עוד מיליארד וחצי?

<יאיר וולף:>
שני המשרדים האחרים לטובת פיתוח. אמרתי שהמספר התקציבי הוא 12 מיליארד, ואני לא מתנצל על כך. 12 מיליארד שקלים.

<סתיו שפיר (המחנה הציוני):>
12 מיליארד שקלים הועברו ועדיין יש 400 משפחות בלי בית קבוע.

<יאיר וולף:>
יש 136 משפחות.

<סתיו שפיר (המחנה הציוני):>
אתה אמרת את המספר בוועדה לפני שבוע.

<ניר אמסל:>
יש 136 משפחות שלא התחילו בנייה ויש 151 משפחות בשלבי בנייה.

<סתיו שפיר (המחנה הציוני):>
אנחנו מדברים על 400 משפחות שעד לרגע זה, אחרי עשר שנים וחצי אחרי ההתנתקות, עוד אין להן בית קבוע. אנחנו מדברים על 300 עסקים בעלות - - -
<היו"ר משה גפני:>
סתיו, תעזבי את זה.

<סתיו שפיר (המחנה הציוני):>
שעדיין לא קיבלו פיצוי.

<יאיר וולף:>
נכון. 

<סתיו שפיר (המחנה הציוני):>
כישלון שאין כדוגמתו.

<היו"ר משה גפני:>
רגע, אני רוצה לעזור לך. גם אני רוצה לדעת. 

<עליזה לביא (יש עתיד):>
לאן הלך הכסף?

<היו"ר משה גפני:>
אני מבקש תשובה בכתב לוועדה. אנחנו רוצים לדעת. אני כיושב ראש ועדת הכספים בקדנציה הקודמת שלי העברתי המון כסף ועשיתי את זה במהירות. העברתי חקיקה בעניין. עשיתי את כל הדברים האלה. אני לא ציפיתי שעד היום לא נפתר הכול. אני רוצה להיכנס לעניין הזה ואני מבקש לקבל תשובות בכתב כדי שנוכל להעביר גם לחברי הוועדה וגם בשבילי. אני מבקש לקבל תוצאה כללית של העניין, היכן אנחנו עומדים היום, גם בעניין הזה של הדיור וגם בעניין של התעסוקה. בכל הדברים האלה, היכן אנחנו עומדים.

<סתיו שפיר (המחנה הציוני):>
אתם גם זומנתם לדיון בוועדה שלי לגבי ההתנהלות שלכם ואני אשמח שהתשובה הזאת לגפני תגיע לפני הדיון.

<עליזה לביא (יש עתיד):>
אם זה מבחן התוצאה, לאן הלך הכסף? אתה יודע בדיוק כמה כסף עבר.

<סתיו שפיר (המחנה הציוני):>
אני אגיד לך בדיוק להיכן הוא הלך.

<יאיר וולף:>
בפעם הקודמת ביקשת והעברנו את הנתונים למחרת.

<היו"ר משה גפני:>
לגבי המשפחות והכול?

<ישראל מלאכי:>
למחרת היום העברנו את כל מה שביקשת.

<יאיר וולף:>
אם צריך נתונים נוספים, נעביר.

<היו"ר משה גפני:>
בסדר. 

<סתיו שפיר (המחנה הציוני):>
זאת לא פעם ראשונה שאני מבקשת נתונים ולא קיבלתי מכם תשובה אחת.

<ישראל מלאכי:>
סליחה, יש כאן תקלה. למחרת היום העברתי.

<סתיו שפיר (המחנה הציוני):>
הטבלה הזאת שביקשת, לא היו בה נתונים. זה לא מה שביקשנו.

<טמיר כהן:>
את קיבלת את התשובות. את מודה שקיבלת את התשובות.

<סתיו שפיר (המחנה הציוני):>
קיבלתי טבלה שלא משקפת שום דבר מהבקשות שלי.

<טמיר כהן:>
הוא שלח, אנחנו קיבלנו ואתם קיבלתם.

<היו"ר משה גפני:>
אנחנו נבדוק את התשובות שהגיעו. אין לנו טענות וזה בסדר גמור. יש לי טענות אחרות אבל הן לא קשורות לעניין הזה. אנחנו נבדוק. יכול להיות שהתשובות הללו לא מספקות ואז מזכירות הוועדה תחזור אליכם ונגיד לכם מה ההשלמות אותן אנחנו רוצים. תודה רבה.

<סתיו שפיר (המחנה הציוני):>
אתה יכול להעביר לנו את המסמכים מהם אתה קורא?

<היו"ר משה גפני:>
סתיו, אין לי כבר זמן לעניין הזה. בסדר, שיעבירו.

<סתיו שפיר (המחנה הציוני):>
למה אין זמן? אין כאן אף אחד.

<היו"ר משה גפני:>
אני יודע על מה הוא מסתכל? אולי הוא מסתכל בעיתון?

גברת רויטל.

<רויטל ויצמן:>
מנהלת אגף מערכות מידע ותקציב.

<היו"ר משה גפני:>
לגבי הרפורמה.

<רויטל ויצמן:>
מדובר ברפורמה מהפכנית בניהול ההון האנושי בשירות המדינה. הפרויקטים העיקריים הם הערכת עובדים דיפרנציאלית כאשר ההדרכה היא לעשרים אלף עובדים. הייתה הטמעה מאוד מסיבית בכל המשרדים איך לעשות את התהליך הזה. אנחנו מדברים על פיתוח מערכות מידע תומכות כחלק מזה וזה בתוך מרכב"ה. מדברים על תכנון רב שנתי, מעגל תכנון לניהול הון אנושי. מדובר על הקמת מדרשה לניהול מנהלים. רפורמה של שינוי כל ניהול ההון האנושי כדי להעלות את האיכות לרמה שלא הייתה קודם לכן במשרדי הממשלה.
<היו"ר משה גפני:>
תודה רבה.

פניות 204 ו-205. 

מי מציג את הפנייה האחרונה מספר 207?

<ניר אמסל:>
 פניות 204 ו-205 אני אציג והרפרנט שצריך להציג את פנייה מספר 207, ביטוח לאומי, לא נמצא כאן כרגע.

<היו"ר משה גפני:>
פנייה 207 תהיה בשבוע הבא בעזרת השם.

<ניר אמסל:>
פניות 204 ו-205. כמו שבשבוע שעבר עשינו העברות עודפים וכמו שהסברנו, העודפים בהתאם לחוק מועברים לסעיף בו הם נוצרו. סעיף 32 ממנו מועבר הכסף עכשיו בעצם נסגר והפעילות שלו עברה לסעיף תקציבי 34. לכן אנחנו צריכים להעביר את העודפים שעברו לסעיף 32 לסעיף 34. זאת פנייה שהיא בעיקרה טכנית. זה נושא של עודפים שכבר אושרו בוועדה והם צריכים לעבור לסעיף בו נמצאת הפעילות.

<היו"ר משה גפני:>
יש מישהו שיסביר את 207? אין. היא תעבור לשבוע הבא בעזרת השם.

תודה רבה. הישיבה נעולה.

<הישיבה ננעלה בשעה 13:25.>

